**Zmluva o dielo**

č.

„**Hrubý Šúr – kanalizácia a ČOV**“

uzatvorená podľa ustanovenia § 536 a nasl. Obchodného zákonníka,

medzi zmluvnými stranami

**Objednávateľ:**

Názov: **Obec Hrubý Šúr**

Sídlo: Hrubý Šúr 205, 903 01 Senec

IČO: 00 305 987

DIČ: 2021006658

Bankové spojenie: UniCredit Bank Czech Republic and Slovakia, a.s.

IBAN: SK47 1111 0000 0066 0249 7103

Zastúpený: Ing. Adrián Takács, starosta

a

**Zhotoviteľ:**

Obchodné meno: *[doplní uchádzač]*

Sídlo: *[doplní uchádzač]*

IČO: *[doplní uchádzač]*

DIČ: *[doplní uchádzač]*

IČ DPH: *[doplní uchádzač]*

Spoločnosť zapísaná v Obchodnom registri Okresného súdu *[doplní uchádzač]*, oddiel: *[doplní uchádzač]*, vložka číslo: *[doplní uchádzač]*

V mene spoločnosti

koná: *[doplní uchádzač]*

IBAN: *[doplní uchádzač]*

**PREAMBULA**

1. Dňa *[doplní verejný obstarávateľ pred uzavretím zmluvy]* bola zo strany Objednávateľa vystupujúceho v právnom postavení verejného obstarávateľa podľa Zákona o verejnom obstarávaní vyhlásená súťaž na obstaranie nadlimitnej zákazky s predmetom zákazky „Hrubý Šúr – kanalizácia a ČOV“ ktorej oznámenie bolo uverejnené vo Vestníku verejného obstarávania č. *[doplní verejný obstarávateľ pred uzavretím zmluvy]* pod označením *[doplní verejný obstarávateľ pred uzavretím zmluvy]* (ďalej aj ako „**Súťaž**“);
2. Ponuka Zhotoviteľa predložená do Súťaže bola na základe kritérií Súťaže vyhodnotená ako úspešná a Objednávateľ túto Ponuku Zhotoviteľa prijal;
3. Predmet plnenia tejto Zmluvy bude spolufinancovaný z nenávratného finančného príspevku poskytnutého Objednávateľovi zo strany Ministerstva investícií, regionálneho rozvoja a informatizácie Slovenskej republiky (ďalej aj ako „**Poskytovateľ NFP**“) na základe zmluvy o poskytnutí nenávratného finančného príspevku č. *[doplní verejný obstarávateľ pred podpisom zmluvy]* (ďalej aj ako „**Zmluva o NFP**“) v rámci Operačného programu Kvalita životného prostredia, kód výzvy: OPKZP-PO1-SC121-2018-43 a z vlastných prostriedkov Objednávateľa;

Vzhľadom na vyššie uvedené sa Zmluvné strany dohodli a uzatvárajú túto Zmluvu v nasledovnom znení:

1. **ÚVODNÉ USTANOVENIA**
   1. **Definície**

V tejto Zmluve budú mať nasledovné výrazy a slová napísané s veľkým začiatočným písmenom nižšie uvedený význam:

**„Autorský zákon“** znamená zákon č. 185/2015 Z. z. Autorský zákon v znení neskorších predpisov.

**„Banková záruka“** má význam uvedený v bode 4.12 tejto Zmluvy.

„**Čistiareň odpadových vôd**“ znamená súčasť Diela označenú ako čistiareň odpadových vôd.

**„Dielo“** znamená kompletné dielo – Kanalizácia a Čistiareň odpadových vôd vrátane všetkej Dokumentáciu Zhotoviteľa - ako je to bližšie opísané v  Špecifikácií predmetu zákazky a ostatnej Dokumentácii Objednávateľa a v ostatných častiach tejto Zmluvy, ktoré má byť Zhotoviteľom v súlade s Ponukou Zhotoviteľa vykonané podľa tejto Zmluvy a zahŕňa všetky práce potrebné pre riadne zhotovenie stavby v súlade s projektovou dokumentáciou stavby „Verejná kanalizácia a ČOV Hrubý Šúr“ v rozsahu podľa zoznamu stavebných objektov a v súlade so všetkými príslušnými Právnymi predpismi a Povoleniami, a práce na Dokumentácií Zhotoviteľa.

**„Dokumentácia Zhotoviteľa“** alebo jednotlivo **„Dokument Zhotoviteľa“** znamená všetky výpočty, výkresy, príručky, projekty, modely, počítačové programy (software) a akékoľvek iné dokumenty, ktoré majú byť dodané Zhotoviteľom podľa tejto Zmluvy, najmä podľa požiadaviek Objednávateľa uvedených v Špecifikácii predmetu zákazky.

**„Dokumentácia Objednávateľa“** znamená najmä Špecifikáciu predmetu zákazky a projektovú dokumentáciu stavby „Verejná kanalizácia a ČOV Hrubý Šúr“ vypracovanú v podrobnosti dokumentácie pre stavebné (resp. iné) povolenie na uskutočnenie Diela vrátane Povolení Objednávateľa, ako aj ostatné podklady a dokumentácia vypracovaná alebo poskytnutá Objednávateľom.

**„Dozor Objednávateľa“** znamená osobu menovanú ako dozor zo strany Objednávateľa. Dozor Objednávateľa vykonáva kontrolu prác Zhotoviteľa a ostatné práva a povinnosti stanovené touto Zmluvou.

**„Harmonogram“** znamená harmonogram prác vypracovaný a odovzdaný Zhotoviteľom podľa bodu 3.5 tejto Zmluvy. Po schválení Harmonogramu prác Objednávateľom sa tento stane pre Zmluvné strany záväzný.

**„Lehota plnenia“** znamená lehotu na vykonanie Diela uvedenú v bode 3.4.2 tejto Zmluvy.

**„Občiansky zákonník“** znamená zákon č. 40/1964 Zb. Občiansky zákonník v znení neskorších predpisov.

**„Obchodný zákonník“** znamená zákon č. 513/1991 Zb. Obchodný zákonník v znení neskorších predpisov.

**„Objednávateľ“** znamená osobu menovanú ako objednávateľ v záhlaví tejto Zmluvy.

„**Odborníci**“ znamenajú osoby menované ako odborníci uvedené v Ponuke Zhotoviteľa.

**„Ponuka Zhotoviteľa“** znamená ponuku, ktorú Zhotoviteľ predložil a na základe ktorej bol úspešný v Súťaži, ktorá bola do tejto Zmluvy prevedená ako Príloha č. 2 Zmluvy.

**„Poskytovateľ NFP“** má význam uvedený v bode C) Preambuly tejto Zmluvy.

**„Povolenia**“ znamenajú všetky úradné povolenia a schválenia, ktoré sú potrebné pre zhotovenie Diela. V prípade, ak sa v tejto Zmluve uvádza pojem „**Povolenia Objednávateľa**“ tento označuje výlučne stavebné a/alebo vodoprávne povolenie na uskutočnenie stavby Kanalizácia a Čistiareň odpadových vôd stavby „Verejná kanalizácia a ČOV Hrubý Šúr“ vydané v stavebnom konaní. V prípade, ak sa v tejto Zmluve uvádza pojem „**Povolenia Zhotoviteľa**“ tento označuje všetky ostatné Povolenia okrem Povolení Objednávateľa, najmä tak všetky súhlasy a povolenia potrebné k samotnej realizácií prác na Diele (napr. súhlas k výrubu stromov, súhlas k umiestneniu informačných tabúľ, súhlas s prácami v ochranných pásmach, rozkopávkové povolenia, povolenia k zvláštnemu užívaniu cestných komunikácií a pod.).

**„Právne predpisy“** znamenajú všetky všeobecne záväzné právne predpisy Slovenskej republiky a Európskej únie, vrátane všetkých smerníc a nariadení každej legálne ustanovenej verejnej správy. Právne predpisy zahŕňajú aj Technické normy.

**„Preberací protokol“** znamená protokol o prevzatí Diela podľa bodu 3.9 tejto Zmluvy.

**„Protokol o úplnom vyhotovení Diela“** znamená protokol vydaný podľa bodu 3.12, ktorým Objednávateľ potvrdí splnenie všetkých záväzkov Zhotoviteľa týkajúcich sa riadneho vyhotovenia Diela.

**„Rozpočet Zmluvnej ceny“** znamená rozpočet Zmluvnej ceny – ocenený výkaz výmer – t. j. časť Ponuky Zhotoviteľa, ktorú Zhotoviteľ predložil do Súťaže v časti označenej ako „kritériá“ vypracovaný v súlade so Súťažnými podkladmi.

**„Skúšky“** znamenajú každé skúšky funkčnosti Diela (podľa okolností individuálne alebo komplexné) vykonané podľa bodu 3.8 tejto Zmluvy.

**„Skúšobná prevádzka“** znamená dočasné užívanie stavby v zmysle § 84 Stavebného zákona v súlade s podmienkami podľa tejto Zmluvy.

**„Stavebný zákon“** znamená zákon č. 50/1976 Zb. o územnom plánovaní a stavebnom poriadku v znení neskorších predpisov.

**„Stavenisko“** znamená miesto alebo miesta, kde má byť Dielo vyhotovené a kde majú byť dodané Technologické zariadenia, ako a ďalšie miesta, ako môžu byť definované v tejto Zmluve.

**„Subdodávateľ“** je hospodársky subjekt, ktorý uzavrie alebo uzavrel so Zhotoviteľom písomnú odplatnú zmluvu na plnenie určitej časti tejto Zmluvy.

**„Súťaž“** má význam uvedený v bode A) Preambuly tejto Zmluvy*.*

**„Súťažné podklady“** znamenajú súťažné podklady pre Súťaž.

**„Špecifikácia predmetu zákazky“** znamená špecifikácie predmetu Zákazky ako ich Objednávateľ definoval v rámci Súťažných podkladov, ktoré vyjadrujú účel, rozsah a technické a iné kritériá a požiadavky na Dokumentáciu Zhotoviteľa, Dielo a ostatné plnenia tejto Zmluvy; Špecifikáciu predmetu zákazky tvoria najmä Projektová dokumentácia Diela, všeobecné požiadavky Objednávateľa na Stavenisko a vykonávanie prác, požiadavky Objednávateľa na Dokumentáciu Zhotoviteľa a súvisiacu inžiniersku činnosť a požiadavky Objednávateľa na Skúšky.

**„Technické normy“** znamenajú technické normy (STN, EN) vzťahujúce sa na akékoľvek práce na Diele a samotné Dielo, Dokumentáciu Zhotoviteľa, použité materiály a postupy ako aj ostatné normy uvedené v Dokumentácii Objednávateľa alebo normy definované Právnymi predpismi.

„**Technologické zariadenia**“ znamenajú prístroje, stroje a technologické zariadenia, ktoré majú tvoriť alebo tvoria súčasť Diela.

**„Vyššia moc“** má význam uvedený v bode 4.2.5 tejto Zmluvy.

**„Zákon o verejnom obstarávaní“** znamená zákon č. 343/2015 Z. z. o verejnom obstarávaní a o zmene a doplnení niektorých zákonov v znení neskorších predpisov.

**„Záručná doba“** znamená každú záručnú dobu podľa bodu 4.3.1 tejto Zmluvy.

**„Zhotoviteľ“** znamená osobu menovanú ako zhotoviteľ v záhlaví tejto Zmluvy.

**„Zmluva“** znamená túto zmluvu o dielo v znení všetkých jej príloh a doplnení.

**„Zmluva o NFP“** má význam uvedený v bode C) Preambuly tejto Zmluvy.

**„Zmluvná cena“** znamená cenu, za vyhotovenie a dokončenie Diela a odstránenie akýchkoľvek vád Diela a poskytnutie ostatných plnení na základe tejto Zmluvy vrátane DPH uvedenú v bode 4.1.2 tejto Zmluvy vrátane jej budúcich zmien a úprav v súlade s touto Zmluvou.

**„Zmluvná strana“** znamená Objednávateľa alebo Zhotoviteľa podľa kontextu. V prípade označenia ako Zmluvné strany, zahŕňa tento pojem aj Objednávateľa aj Zhotoviteľa.

* 1. **Výklad Zmluvy a pojmov**

Ak z kontextu Zmluvy nevyplýva niečo iné alebo v Zmluve nie je vyslovene uvedené inak, pre výklad Zmluvy a pojmov platia nasledovné pravidlá:

* + - 1. slová v jednotnom čísle zahŕňajú aj ich množné číslo a naopak;
      2. slová v mužskom rode zahŕňajú aj ich ženský rod a naopak;
      3. názvy bodov alebo nadpisy alebo vysvetľujúce poznámky, ktoré sa uvádzajú v tejto Zmluve, slúžia iba pre lepšiu orientáciu a pri vysvetľovaní podstatných podmienok a ustanovení tejto Zmluvy sa nebudú brať do úvahy;
      4. prílohy Zmluvy tvoria jej neoddeliteľnú súčasť;
      5. deň sa rozumie kalendárny deň, pokiaľ Zmluva neurčuje inak;
      6. osobou sa rozumie aj právnická aj fyzická osoba, vrátane jej právneho nástupcu.
  1. **Predmet Zmluvy**
     1. Predmetom tejto Zmluvy sú najmä, nie však výlučne, nasledovné záväzky Zhotoviteľa:
        1. Zhotoviteľ je povinný na svoje náklady a na svoje nebezpečenstvo dodať Technologické zariadenia a všetky materiály, Dokumentáciu Zhotoviteľa a Povolenia Zhotoviteľa, ktoré sú potrebné pre riadne vyhotovenie a dokončenie Diela a odstránenie vád na Diele a prevádzku Diela;
        2. Zhotoviteľ je povinný na svoje náklady a na svoje nebezpečenstvo vyhotoviť a dokončiť pre Objednávateľa Dielo a vykonať všetky Skúšky Diela a asistenciu pri Skúšobnej prevádzke v súlade so Zmluvou a Dokumentáciou Zhotoviteľa, a odstrániť na Diele a Dokumentácii Zhotoviteľa akékoľvek vady;
        3. Zhotoviteľ je povinný riadne vyhotovené a dokončené Dielo a Dokumentáciu Zhotoviteľa Objednávateľovi odovzdať v súlade s postupmi a podmienkami podľa tejto Zmluvy.
     2. Predmetom tejto Zmluvy sú najmä, nie však výlučne, nasledovné záväzky Objednávateľa:
        1. Objednávateľ je povinný Zhotoviteľovi poskytnúť všetku súčinnosť tak, aby Zhotoviteľ mohol Dielo a/alebo ktorúkoľvek časť plnenia na základe tejto Zmluvy vykonať riadne a včas;
        2. Objednávateľ je povinný za riadne vykonané Dielo a ostatné plnenia na základe tejto Zmluvy Zhotoviteľovi zaplatiť Zmluvnú cenu v súlade s touto Zmluvou;
        3. Objednávateľ je riadne vykonané Dielo povinný v súlade s ustanoveniami tejto Zmluvy prevziať.
     3. Predmetom tejto Zmluvy je aj úprava všetkých ostatných práv a povinností Zmluvných strán spojených s riadnym plnením tejto Zmluvy alebo v súvislosti s ňou.
  2. **Podklady Objednávateľa**
     1. Zhotoviteľ potvrdzuje, že v rozsahu v akom to je možné pri vynaložení všetkej odbornej starostlivosti preskúmal a detailne sa oboznámil so všetkou Dokumentáciou Objednávateľa poskytnutou v rámci procesu Súťaže. Bez toho, aby bola dotknutá prvá veta tohto bodu je Zhotoviteľ povinný dodatočne preskúmať všetku Dokumentáciu Objednávateľa, ktorá bola poskytnutá v rámci Súťažných podkladov v lehote (28) dní odo dňa nadobudnutia účinnosti tejto Zmluvy. V prípade, ak Zhotoviteľ identifikuje akúkoľvek chybu, nezrovnalosť alebo opomenutie v tejto Dokumentácii Objednávateľa ak ju nemohol identifikovať v priebehu Súťaže, najmä takú, ktorá bráni alebo môže v budúcnosti brániť zhotoveniu alebo užívaniu Diela, je povinný o tom Objednávateľ informovať v tejto lehote, inak sa bude mať za to, že táto Dokumentácia Objednávateľa je správna a úplná. Pokiaľ Zhotoviteľ identifikuje takýto nedostatok Dokumentácie Objednávateľa, je v tejto lehote zároveň povinný oznámiť Dozoru Objednávateľa rozsah zmien vyvolaných jej nesprávnosťou s určením dopadu nesprávnosti na Zmluvu (najmä s ohľadom na Zmluvnú cenu, Lehotu plnenia, rozsah Diela, prípadne akýkoľvek iný dopad) s podrobným odôvodnením. V takom prípade sa bude oznámený rozsah zmien považovať za požiadavku na zmenu Zmluvy a bude sa postupovať podľa bodu 3.7 tejto Zmluvy. Pokiaľ v tejto lehote Zhotoviteľ Objednávateľovi neoznámi rozsah zmien vyvolaných nesprávnosťou Dokumentácie Objednávateľa má sa za to, že nemajú vplyv na túto Zmluvu a Zhotoviteľ viac nebude mať nárok na úpravu tejto Zmluvy z dôvodu jej nesprávnosti.
     2. Zhotoviteľ berie na vedomie, že v čase vyhlásenia Súťaže ešte neboli vydané všetky právoplatné Povolenia Objednávateľa. Ak Objednávateľ v súvislosti s predmetom plnenia podľa tejto Zmluvy počas vykonávania Diela obdrží ďalšie informácie a/alebo materiály, dokumenty, údaje, rozhodnutia, Povolenia Objednávateľa, opatrenia alebo stanoviská príslušných orgánov, ktoré by boli poskytnuté v rámci Súťaže, ak by existovali v čase vyhlásenia Súťaže, je povinný tieto bez zbytočného odkladu odovzdať Zhotoviteľovi.
     3. Ak z dôvodov neskoršieho vydania Povolení Objednávateľa a/alebo poskytnutí nových podkladov podľa bodu 1.4.2 tejto Zmluvy nastane potreba zmeniť túto Zmluvu, Zhotoviteľ je povinný do (10) dní od okamihu, kedy sa dozvedel o nadobudnutí právoplatnosti Povolenia Objednávateľa oznámiť Dozoru Objednávateľa rozsah zmien vyvolaných vydaním Povolení Objednávateľa a/alebo poskytnutím nových podkladov podľa bodu 1.4.2 tejto Zmluvy s určením ich dopadu na Zmluvu (najmä s ohľadom na Zmluvnú cenu, Lehotu plnenia, rozsah Diela, prípadne akýkoľvek iný dopad) s podrobným odôvodnením. Na ďalší postup sa použijú primerane ustanovenia bodu 1.4.1 tejto Zmluvy.
  3. **Dozor Objednávateľa**
     1. Kontrolu vykonávania Diela a plnenie povinností Zhotoviteľa vykonáva Dozor Objednávateľa. Dozor Objednávateľa je personál Objednávateľa a vykonáva a uplatňuje všetky právomoci, ktoré sú mu dané podľa tejto Zmluvy alebo ak to zo Zmluvy nutne vyplýva.
     2. Kedykoľvek si Dozor Objednávateľa plní svoje povinnosti alebo uplatňuje právomoci uvedené v Zmluve, má sa za to, že koná v mene Objednávateľa.
     3. Dozor Objednávateľa nie je oprávnený meniť túto Zmluvu.
     4. Objednávateľ je povinný ustanoviť a oznámiť Zhotoviteľovi osobu (alebo osoby) vykonávajúcu funkciu Dozoru Objednávateľa najneskôr do desiatich (10) dní odo dňa nadobudnutia účinnosti tejto Zmluvy.

1. **Dokumentácia Zhotoviteľa**
   1. **Dokumentácia Zhotoviteľa**
      1. Zhotoviteľ vypracuje a bude zodpovedný za všetku Dokumentáciu Zhotoviteľa, ktorú je povinný zhotoviť podľa tejto Zmluvy (nevynímajúc Právne predpisy) a za jej súlad s touto Zmluvou (nevynímajúc Právne predpisy). Pokiaľ táto Zmluva neustanovuje vo vzťahu k určitej časti Dokumentácie Zhotoviteľa osobitne inak, Zhotoviteľ je povinný odovzdať finálne znenie (po príslušnom preskúmaní zo strany Objednávateľa v prípadoch, v ktorých sa vyžaduje) akejkoľvek Dokumentácie Zhotoviteľa v počte a vo formátoch požadovaných Špecifikáciou predmetu zákazky, Ponukou Zhotoviteľa alebo inak definovanou touto Zmluvou.
      2. Každý dokument, ktorý znamená Dokumentáciu Zhotoviteľa a vyžaduje sa jeho pripomienkovanie alebo schválenie alebo odsúhlasenie zo strany Objednávateľa podľa tejto Zmluvy (ak sú takto označené) bude v lehote stanovenej v tejto Zmluve predložený Dozoru Objednávateľa na pripomienkovanie alebo preskúmanie 1x v tlačenej forme a 1x v elektronickej forme vo formáte pdf. a pre výkresové a projektové časti aj vo formáte dgn, dwg, a/alebo MapInfo podľa požiadaviek Objednávateľa, textové časti aj vo formáte doc. (word) a tabuľkové časti aj vo formáte xls. (excel) a budú sa aplikovať nasledovné ustanovenia:
         1. po jeho predložení bude patriť Objednávateľovi lehota desiatich (10) dní na vznesenie a doručenie pripomienok k predloženému Dokumentu Zhotoviteľa. Na prípadné nevhodné pripomienky a/alebo pripomienky, ktorých zapracovanie by malo mať vplyv na Zmluvnú cenu a/alebo termíny plnenia v zmysle Harmonogramu Zhotoviteľ Objednávateľa upozorní (ustanovenie § 551 Obchodného zákonníka sa použije primerane);
         2. po doručení pripomienok zo strany Objednávateľa ich Zhotoviteľ zapracuje do siedmich (7) dní a v tejto lehote Dokumentáciu Zhotoviteľa so zapracovanými pripomienkami opäť doručí Objednávateľovi;
         3. v prípade ak Objednávateľ nebude mať ďalšie pripomienky k predloženému Dokumentu Zhotoviteľa vydá najneskôr do piatich (5) dní Zhotoviteľovi písomné potvrdenie o tom, že nemá ďalšie pripomienky k predloženému Dokumentu Zhotoviteľa (môže byť vydané aj emailom);
         4. v prípade, ak Objednávateľ bude mať k zapracovaným pripomienkam ďalšie pripomienky a/alebo výhrady sa postup podľa tohto bodu 2.1.2 aplikuje aj opakovane. Pre vylúčenie pochybností platí, že Zhotoviteľ nemá nárok na predĺženie žiadnych lehôt a termínov podľa tejto Zmluvy a nemá nárok na žiadne dodatočné náklady pokiaľ majú pripomienky Objednávateľa povahu vytknutých vád, pre ktoré Dokument Zhotoviteľa nie je v súlade s touto Zmluvou a/alebo pokiaľ Objednávateľovi takýto dopad pripomienok Zhotoviteľ vopred pred ich zapracovaním neoznámil postupom podľa bodu a) vyššie;
         5. ak Dokument Zhotoviteľa spĺňa požiadavky Zmluvy Dozor Objednávateľa v lehote na preskúmanie podľa bodu a) vyššie Zhotoviteľovi vydá oznámenie, že nemá ďalšie pripomienky k Dokumentu Zhotoviteľa. Pokiaľ Dozor Objednávateľa v príslušnej lehote na preskúmanie Zhotoviteľovi nevydá oznámenie, že Dokument Zhotoviteľa nespĺňa požiadavky tejto Zmluvy, postupom podľa tohto bodu 2.1.2 alebo Zhotoviteľovi nevydá potvrdenie podľa tohto bodu e), Zhotoviteľ má právo na predĺženie lehôt plnení priamo závislých od vydania tohto potvrdenia zo strany Objednávateľa.
         6. V prípade, v ktorým má Zhotoviteľ Objednávateľovi dodať určitý Dokument Zhotoviteľa v predpísanom počte sád alebo vyhotovení tak po tom, ako Objednávateľ vydá podľa bodu e) vyššie Zhotoviteľovi potvrdenie o tom, že Dokument Zhotoviteľa spĺňa požiadavky tejto Zmluvy, Zhotoviteľ najneskôr do piatich (5) dní dodá Objednávateľovi príslušné Dokumenty Zhotoviteľa vo forme a v počte dohodnutom podľa tejto Zmluvy ak sa v tejto Zmluve neuvádza, že ich dodá inokedy (napr. k Preberaciemu konaniu). Dodanie všetkých sád a počtov príslušnej Dokumentácie Zhotoviteľa Objednávateľ potvrdí vydaním preberacieho protokolu k príslušnej Dokumentácií Zhotoviteľa.
      3. Vydanie potvrdenia alebo akékoľvek iné schválenie či súhlas Objednávateľa vo vzťahu k Dokumentácii Zhotoviteľa nezbavuje Zhotoviteľa žiadnej zodpovednosti. Ak sa v Dokumentácii Zhotoviteľa nájdu chyby, opomenutia, nejasnosti, rozpory, nedostatky alebo akékoľvek iné vady, tieto budú spolu s Dielom opravené na náklady Zhotoviteľa, nehľadiac na súhlasy alebo schválenia Objednávateľa podľa tohto bodu 2.1 Zmluvy.
   2. **Odovzdanie príslušných častí Dokumentácie Zhotoviteľa**
      1. Zhotoviteľ začne práce na Dokumentácií Zhotoviteľa ihneď po nadobudnutí účinnosti tejto Zmluvy tak, aby príslušné časti Dokumentácie Zhotoviteľa vyhotovil, dokončil a odovzdal Objednávateľovi v súlade s Harmonogramom nasledovne:
         1. Dokumentáciu realizácie Diela je Zhotoviteľ povinný predkladať priebežne v rámci vykonávania častí Diela, vždy však tak, aby obdržal kladné vyjadrenie Dozoru Objednávateľa podľa bodu 2.1.2 tejto Zmluvy k danej Dokumentácii Zhotoviteľa pred začatím samotných prác na príslušnej časti Diela, ktorej sa Dokumentácia realizácie časti Diela dotýka.
         2. Ostatnú Dokumentáciu Zhotoviteľa Zhotoviteľ vypracuje a Objednávateľovi odovzdá tak, ako je uvedené v tejto Zmluve a/alebo ako to vyžadujú Právne predpisy či Ponuka Zhotoviteľa, najneskôr však spolu s ostatnou dokumentáciou so žiadosťou o vydanie Preberacieho protokolu k Dielu, pokiaľ v tejto Zmluve výslovne nie je uvedené inak.
2. **ZHOTOVENIE DIELA**
   1. **Stavenisko**
      1. Objednávateľ poskytol Zhotoviteľovi všetky dôležité a potrebné údaje a informácie o faktickom a právnom stave Staveniska v rámci Dokumentácie Objednávateľa.
      2. Zhotoviteľ vyhlasuje, že sa oboznámil s formou, povahou a podmienkami Staveniska a v uvedenom rozsahu mu je stav Staveniska známy. Zhotoviteľ zároveň v rozsahu, v akom to bolo prakticky možné, získal všetky informácie o Stavenisku, ktoré sú nevyhnutné pre riadne vyhotovenie a dokončenie Diela a súvisiacich plnení a pre predchádzanie vzniku škôd na Stavenisku a na Diele, ako aj informácie o prístupových a príjazdových cestách k Stavenisku.
      3. Do pätnástich (15) dní odo dňa nadobudnutia účinnosti tejto Zmluvy Objednávateľ vyzve Zhotoviteľa na prevzatie Staveniska. O  odovzdaní Staveniska Zmluvné strany vyhotovia protokol o odovzdaní Staveniska. Tento protokol musí byť podpísaný oprávnenými zástupcami oboch Zmluvných strán. Odo dňa odovzdania Staveniska Zhotoviteľ preberá zodpovednosť za Stavenisko. Za správne vytýčenie a ohraničenie Staveniska je zodpovedný Zhotoviteľ.
      4. Zhotoviteľ zabezpečí priestor pre zariadenie Staveniska na vlastné náklady po dobu trvania výstavby a dobu potrebnú pre vypratanie Staveniska. Zhotoviteľ si zabezpečí akékoľvek a všetky potrebné prevádzkové, sociálne, výrobné a iné zariadenia Staveniska, ktoré môže potrebovať k zhotoveniu Diela. Náklady na prevádzku, údržbu a likvidáciu akéhokoľvek zariadenia Staveniska sú zahrnuté v Zmluvnej cene. Po ukončení prác na príslušnej časti Diela je Zhotoviteľ povinný v lehote do 30 dní odstrániť zo Staveniska (resp. jeho časti) všetky stroje, výrobné zariadenia, materiál, odpady a iné vybavenie Staveniska a uviesť všetky dotknuté komunikácie, pozemky a iný majetok dotknutý realizáciou Diela do pôvodného stavu.
      5. Ďalšie požiadavky na Stavenisko a zariadenie Staveniska sú bližšie popísané v Špecifikácii predmetu zákazky.
   2. **Spolupráca, súčinnosť a koordinačné pracovné stretnutia**
      1. Zhotoviteľ a Objednávateľ sú povinní vzájomne si poskytnúť, všetku potrebnú súčinnosť nevyhnutnú k riadnemu vyhotoveniu a dokončeniu Dokumentácie Zhotoviteľa a Diela, vrátane súčinnosti pri spoločnom postupe voči orgánom verejnej moci a akýmkoľvek iným subjektom (ak bude potrebné).
      2. Odo dňa začatia prác na Diele na Stavenisku sa budú pravidelne minimálne jeden (1) krát za týždeň konať kontrolné dni zhotovovania Diela. Termín konania prvého kontrolného dňa si Zmluvné strany stanovia dohodou. Objednávateľ je povinný termín a miesto pracovného stretnutia oznámiť (aj emailom) Zhotoviteľovi najmenej tri (3) dni pred jeho uskutočnením. Ak sa Zmluvné strany dohodnú na pravidelných pracovných stretnutiach (kontrolných dňoch stavby), budú platiť termíny dohodnuté Zmluvnými stranami.
      3. Zhotoviteľ sa zaväzuje zúčastniť sa a zabezpečiť účasť všetkých potrebných Odborníkov resp. ďalších zástupcov Zhotoviteľa na zvolanom pracovnom stretnutí tak, aby bolo možné preveriť kontrolu stavu rozpracovanosti ktorejkoľvek časti Diela naraz na jednom koordinačnom pracovnom stretnutí. Objednávateľ spolu s oznámením termínu a miesta konania pracovného stretnutia Zhotoviteľovi oznámi aj témy resp. body plánovaného pracovného stretnutia.
      4. Opakovaná neúčasť ktoréhokoľvek Odborníka na koordinačných stretnutiach s Objednávateľom podľa tohto bodu 3.2 Zmluvy sa považuje za podstatné porušenie tejto Zmluvy.
      5. V prípade, ak Zhotoviteľ vyžaduje zvolanie pracovného stretnutia z vlastnej iniciatívy, Objednávateľ je povinný zvolať pracovné stretnutie podľa tohto bodu do piatich (5) dní odo dňa, kedy Zhotoviteľ Objednávateľovi doručí (aj emailom) požiadavku na zvolanie pracovného stretnutia. V žiadosti o zvolanie pracovného stretnutia Zhotoviteľ oznámi aj témy resp. body plánovaného pracovného stretnutia.
      6. V súvislosti s poskytnutím súčinnosti podľa tohto bodu 3.2 nebude mať Zhotoviteľ nárok na úhradu žiadnych ďalších nákladov od Objednávateľa.
      7. V prípade, ak niektorá Zmluvná strana bude považovať poskytnutie súčinnosti druhej Zmluvnej strany za nedostatočné, je povinná o tom písomne informovať druhú Zmluvnú stranu. V opačnom prípade sa bude mať za to, že súčinnosť podľa tejto Zmluvy bola poskytnutá riadne.
      8. V prípade, ak bude na splnenie akejkoľvek povinnosti, ktorú je povinný splniť Zhotoviteľ, potrebné vystaviť a udeliť Zhotoviteľovi osobitné plnomocenstvo zo strany Objednávateľa, Objednávateľ na výzvu Zhotoviteľa Zhotoviteľovi takéto plnomocenstvo v primeranom rozsahu vystaví.
   3. **Správy o postupe prác a súpis vykonaných prác** 
      1. Zhotoviteľ pravidelne za každý kalendárny mesiac vyhotoví a predloží Dozoru Objednávateľa správy o postupe prác na Diele do piatich (5) dní po skončení sledovaného obdobia, ktorého sa týkajú. Správa o postupe prác bude obsahovať podrobný popis postupu prác, fotografie postupu prác, kópiu stavebného denníka za sledované obdobie a porovnanie skutočného a plánovaného postupu prác.
      2. Spolu s každou správou o postupe prác Zhotoviteľ doručí Dozoru Objednávateľa aj ocenený súpis vykonaných plnení podľa Rozpočtu Zmluvnej ceny, spolu s ktorým predloží aj zdôvodňujúce dokumenty, ktoré budú preukazovať splnenie predpokladov na poskytnutie platby a určenie výšky platby. Súpis vykonaných prác bude vypracovaný tak, aby bolo možné osobitne kontrolovať postup prác na jednotlivých častiach Diela:  Kanalizácia a ČOV; podrobnosti môže určiť Dozor Objednávateľa. Dozoru Objednávateľa patrí lehota desiatich (10) pracovných dní odo dňa predloženia oceneného súpisu vykonaných plnení na jeho preskúmanie. Na preskúmanie súpisu vykonaných plnení podľa tohto bodu sa primerane uplatňujú ustanovenia o schvaľovaní Dokumentácie Zhotoviteľa podľa bodu 2.1.2 tejto Zmluvy. Dozorom Objednávateľa schválený ocenený súpis vykonaných plnení je podkladom pre fakturáciu Zmluvnej ceny podľa bodu 4.1 tejto Zmluvy.
      3. Dozor Objednávateľa môže odmietnuť potvrdenie oceneného súpisu vykonaných prác iba v prípade, ak:
         1. niektorá časť Diela alebo uskutočnená práca objektívne nie je úplne v súlade so Zmluvou, a/alebo
         2. vykazuje nedostatky alebo vady a/alebo
         3. Zhotoviteľ neuskutočnil alebo nevykonáva niektorú prácu alebo povinnosť v súlade so Zmluvou a bol o tejto skutočnosti informovaný Dozorom Objednávateľa.
      4. Dozor Objednávateľa môže v takomto prípade stanoviť hodnotu tejto práce alebo povinnosti a odpočítať ju od čiastky inak splatnej pokiaľ práca alebo povinnosť nie je vykonaná , alebo ak je časť Diela vykonaná s vadami.
      5. Najneskôr do 30 dní po vydaní Preberacieho protokolu Zhotoviteľ predloží Dozoru Objednávateľa konečný súpis vykonaných prác pre účely vystavenia záverečnej faktúry, v ktorom Zhotoviteľ uvedie
         1. konečnú cenu všetkých prác vykonaných v súlade so Zmluvou k dátumu uvedenému v Preberacom protokole, a
         2. všetky ďalšie čiastky, ktoré Zhotoviteľ považuje za splatné.
      6. Ak Dozor Objednávateľa nesúhlasí s niektorou časťou návrhu konečného súpisu uskutočnených prác alebo ju nemôže overiť, poskytne Zhotoviteľ Dozoru Objednávateľa ďalšie informácie, ktoré tento odôvodnene požaduje a vykoná v návrhu také zmeny, aby medzi nimi došlo ku zhode. Zhotoviteľ následne pripraví a odovzdá Dozoru Objednávateľa konečný súpis vykonaných prác tak, ako sa na ňom zhodli. Tento schválený súpis prác bude považovaný za konečný súpis uskutočnených prác podľa tejto Zmluvy pre účely vystavenia záverečnej faktúry.
      7. V prípade kontroly vykonaných prác zo strany Poskytovateľa NFP alebo iného kontrolného orgánu je Zhotoviteľ povinný predložiť všetky vyžadované doklady v takom rozsahu, aby kontrolný orgán mohol posúdiť oprávnenosť schváleného rozsahu prác Dozorom Objednávateľa. Pokiaľ kontrolný orgán zistí akýkoľvek nesúlad medzi skutočne vykonanými prácami a prácami schválenými Dozorom Objednávateľa a uhradenými Objednávateľom, Zhotoviteľ je povinný akceptovať toto zistenie a postupovať v zmysle pokynov Dozoru Objednávateľa alebo Objednávateľa a to aj v prípade, ak to bude Zhotoviteľ rozporovať, pričom v takom prípade je povinný sa riadiť pokynmi Dozoru Objednávateľa alebo Objednávateľa až do nadobudnutia právoplatnosti konečného rozhodnutia príslušného orgánu o týchto nárokoch. V prípade zistenia neoprávnene vyfakturovaných čiastok je Zhotoviteľ povinný tieto čiastky dobropisovať alebo vrátiť Objednávateľovi iným spôsobom (napr. odpočtom z nasledujúcej faktúry).
   4. **Lehota plnenia**
      1. Zhotoviteľ začne práce na realizácií Diela tak skoro, ako je to primerane možné ihneď po nadobudnutí účinnosti tejto Zmluvy tak, aby Dokumentáciu Zhotoviteľa a celé Dielo vyhotovil a dokončil v súlade s Harmonogramom v Lehote plnenia.
      2. Lehota na vykonanie Diela je **18 mesiacov odo dňa nadobudnutia účinnosti tejto Zmluvy.**
      3. Dielo sa považuje za vyhotovené v príslušnej Lehote plnenia v prípade, ak je k uplynutiu tejto lehoty zhotovené riadne v súlade s touto Zmluvou a je spôsobilé na úspešné absolvovanie Preberacieho konania.
      4. Zhotoviteľ bude mať nárok na predĺženie Lehoty plnenia, resp. predĺženie inej lehoty podľa tejto Zmluvy pokiaľ oneskorenie s dokončením Diela bude spôsobené niektorou z nasledovných okolnosti:
         1. príčina, ktorá dáva Zhotoviteľovi nárok na predĺženie Lehoty vykonania Diela, resp. predĺženie inej lehoty podľa niektorého z bodov tejto Zmluvy a/alebo Právnych predpisov;
         2. omeškanie, obmedzenie alebo iná príčina, za ktorú nesie zodpovednosť Objednávateľ, ktorá je priamou príčinou omeškania Zhotoviteľa;
         3. dôvody Vyššej moci, ktoré sú priamou príčinou omeškania Zhotoviteľa;
         4. pokyn Objednávateľa, pokiaľ je takýto pokyn priamou príčinou omeškania a na túto skutočnosť bol Objednávateľ zo strany Zhotoviteľa upozornený;
         5. výskytu mimoriadne nepriaznivých klimatických podmienok, pričom za takéto podmienky sa považuje teplota pod - 5°C, v trvaní dlhšom ako 1 kalendárny deň alebo nárazy vetra o rýchlosti nad 20 m/s. v trvaní dlhšie ako 1 kalendárny deň;
         6. dôvody nepredvídateľných (ktoré nie sú primerane predvídateľné skúseným Zhotoviteľom k dátumu na predloženie Ponuky Zhotoviteľa v Súťaži) fyzických podmienok predstavujúce prírodné fyzické podmienky a umelé fyzické prekážky a znečisťujúce látky, s ktorými sa Zhotoviteľ stretne na Stavenisku v priebehu realizácie Diela, vrátane geologických a hydrologických podmienok s výnimkou klimatických podmienok;
         7. rozhodnutie, nekonanie alebo konanie orgánu verejnej správy, ktoré bráni Zhotoviteľovi vo vykonávaní Diela, alebo ktoré je predpokladom vykonávania Diela, ak vznik alebo trvanie prekážky nebol spôsobený konaním alebo opomenutím Zhotoviteľa.
      5. Termíny stanovené v Harmonograme sa posunú o dobu, po ktorú nemôže Zhotoviteľ plniť svoje povinnosti z dôvodov podľa bodu 3.4.4, avšak Zhotoviteľ je povinný vynaložiť všetko úsilie na odstránenie tejto prekážky a ihneď ako to bude možné, plynule pokračovať vo vykonávaní Diela tak, aby Dielo bolo dokončené v najkratšom možnom čase.
      6. Najneskôr do troch (3) dní po tom, ako nastane alebo ako sa Zhotoviteľ dozvie, že nastala niektorá skutočnosť uvedená v tomto bode 3.4.4, alebo akákoľvek iná skutočnosť, ktorá môže mať vplyv na plnenie Zmluvy podľa Harmonogramu, je Zhotoviteľ povinný bezodkladne oznámiť túto skutočnosť Objednávateľovi a Dozoru Objednávateľa. Toto oznámenie bude obsahovať:
         1. popis prekážky a dôvody na predĺženie času plnenia,
         2. predpokladanú dobu trvania prekážky,
         3. povinnosti, ktoré nie je alebo nebude možné vykonať,
         4. predpokladaný termín odovzdania Diela.
   5. **Harmonogram** 
      1. Zhotoviteľ najneskôr do desiatich (10) dní odo dňa nadobudnutia účinnosti tejto Zmluvy predloží Dozoru Objednávateľa grafický Harmonogram prác. Harmonogram bude zodpovedať Špecifikácií predmetu zákazky, Ponuke Zhotoviteľa a tejto Zmluve. Po odovzdaní Harmonogramu patrí Objednávateľovi lehota na preskúmanie Harmonogramu v trvaní piatich (5) dní. Na preskúmanie Harmonogramu platia primerane podmienky podľa 2.1.2 tejto Zmluvy. Po schválení Harmonogramu Objednávateľom sa tento stáva pre Zmluvné strany záväzný.
      2. Kedykoľvek to bude potrebné z dôvodu predĺženia Lehoty plnenia alebo kedykoľvek Harmonogram nebude zodpovedať Zmluve, alebo ak sa skutočný postup plnenia nezhoduje s Harmonogramom, Zhotoviteľ predloží Dozoru Objednávateľa revidovaný Harmonogram na preskúmanie za rovnakých podmienok ako sú uvedené v bode tomto bode 3.5, a to najneskôr do piatich (5) dní odo dňa, kedy Objednávateľ vyzve Zhotoviteľa na predloženie takéhoto revidovaného Harmonogramu na preskúmanie. Pre vylúčenie pochybností platí, že revízia Harmonogramu podľa tohto bodu nemôže mať sama o sebe vplyv na predĺženie Lehoty plnenia, pokiaľ okolnosť vyvolávajúca potrebu revízie Harmonogramu zároveň nedáva Zhotoviteľovi právo na predĺženie resp. úpravu Lehoty plnenia podľa iného bodu tejto Zmluvy.
      3. Pokiaľ Objednávateľovi vzniknú akékoľvek škody z dôvodu nedodržania odsúhlaseného Harmonogramu, Zhotoviteľ bude plne zodpovedný za tieto škody vrátane finančného odškodnenia Objednávateľa, náhrady škody, úhrady dodatočných nákladov a strát Objednávateľa plynúce z nedodržania Harmonogramu.
      4. Bez toho, aby boli dotknuté ostatné ustanovenia tejto Zmluvy v prípade, že Zhotoviteľ mešká s plnením termínov alebo medzitermínov oproti Harmonogramu, Dozor Objednávateľa je oprávnený žiadať od Zhotoviteľa spolu s aktualizáciou Harmonogramu aj písomné stanovisko o prijatých opatreniach, ktoré zaručia, že ostatné termíny a medzitermíny v zmysle Harmonogramu budú dodržané.
   6. **Pokyny Objednávateľa**
      1. Objednávateľ je oprávnený Zhotoviteľovi vydávať pokyny, ktoré sa Zhotoviteľ zaväzuje splniť a dodržať, pričom sa uplatňujú podmienky uvedené nižšie.
      2. Zhotoviteľ je povinný plniť iba pokyny vydané Dozorom Objednávateľa alebo inou osobou Objednávateľa, ktorú Objednávateľ písomne oznámil Zhotoviteľovi.
      3. Pokyny Objednávateľa musia mať písomnú formu. Ak Objednávateľ vydá ústny pokyn, tento je vždy povinný písomne potvrdiť Zhotoviteľovi v lehote do dvoch (2) pracovných dní.
      4. Zhotoviteľ je vždy povinný konať v súlade s pokynmi Objednávateľa a nie je oprávnený sa od týchto pokynov odchýliť, ibaže (i) obdrží predchádzajúci písomný súhlas Objednávateľa, (ii) je také odchýlenie nevyhnutné urobiť v prípade bezprostredne hroziacej ujmy a stavu núdze na ochranu záujmov Objednávateľa a získanie predchádzajúceho písomného súhlasu Objednávateľa nie je možné rozumne vyžadovať alebo (iii) sú tieto pokyny Objednávateľa v rozpore so Zmluvou.
      5. Zhotoviteľ je povinný bezodkladne Objednávateľa písomne upozorniť na nevhodnosť pokynov Objednávateľa, ak Zhotoviteľ môže túto nevhodnosť zistiť pri vynaložení odbornej starostlivosti. Taktiež je povinný Objednávateľa písomne upozorniť, ak sú tieto pokyny Objednávateľa v rozpore s Právnymi predpismi, inak bude zodpovedný za škodu spôsobenú splnením takéhoto pokynu Objednávateľa.
      6. V prípade oznámenia Zhotoviteľa o nevhodnosti pokynu Objednávateľa Objednávateľ do desiatich (10) pracovných dní písomne oznámi Zhotoviteľovi, či na vydanom pokyne trvá alebo nie. Pokiaľ Objednávateľ Zhotoviteľovi písomne oznámi, že na pokyne trvá napriek písomnému oznámeniu Zhotoviteľa o nevhodnosti pokynu, Zhotoviteľ bude povinný takýto pokyn Objednávateľa splniť, nebude však zodpovedný za prípadnú škodu spôsobenú splnením takéhoto pokynu Objednávateľa. Ak Objednávateľ neoznámi Zhotoviteľovi vo vyššie uvedenej lehote, že trvá na svojom pokyne, má sa za to, že Objednávateľ netrvá na splnení takéhoto pokynu Objednávateľa a Zhotoviteľ tento pokyn Objednávateľa nesplní.
      7. Zhotoviteľ upozorní Objednávateľa vždy, keď je pravdepodobné, že sa realizácia Diela omešká alebo preruší, ak nevhodný pokyn Objednávateľa prekáža v riadnom vykonávaní Diela alebo ak pokyn Objednávateľa nebude vydaný v primeranom čase v zmysle Zmluvy. Toto upozornenie musí obsahovať podrobnosti o predmetnom pokyne Objednávateľa, podrobnosti o tom, prečo a dokedy by mal byť vydaný, a podrobnosti o povahe a rozsahu omeškania.
      8. V prípade, ak Zhotoviteľ oznámi Objednávateľovi, že pokyn má mať dopad na Lehotu plnenia a/alebo má mať pokyn dopad na Zmluvnú cenu Zhotoviteľ bezodkladne najneskôr však do desiatich (10) dní Objednávateľovi doručí návrh na zmenu bodu 3.7 tejto Zmluvy.
      9. Ak Zhotoviteľovi vznikne omeškanie, ako dôsledok toho, že Objednávateľ nevydal pokyn v čase dohodnutom v tejto Zmluve, alebo boli práce prerušené v dôsledku nevhodného pokynu, ktorý je špecifikovaný v upozornení s priloženými podrobnosťami, Zhotoviteľ bude mať nárok na predĺženie termínu plnenia oproti pôvodným termínom v dôsledku každého takého omeškania a nárok na úhradu nákladov spojených s omeškaním alebo prerušením realizácie Diela. V takom prípade sa postupuje podľa bodu 3.7 tejto Zmluvy a Zhotoviteľ doručí Dozoru Objednávateľa návrh na zmenu Zmluvy.
      10. Pokiaľ si niektorá záležitosť počas vykonávania Diela vyžaduje vyjadrenie alebo stanovisko Objednávateľa, Zhotoviteľ môže požiadať o vydanie pokynu Objednávateľa. Objednávateľ je povinný vydať pokyn do piatich (5) pracovných dní odo dňa, kedy Zhotoviteľ o vydanie pokynu požiadal.
   7. **Zmeny a úpravy**
      1. Dozor Objednávateľa je oprávnený kedykoľvek so súhlasom Objednávateľa navrhnúť uskutočnenie zmien formou žiadosti o predloženie návrhu uskutočnenia zmeny Zhotoviteľovi. Zhotoviteľ nevykoná žiadnu zmenu Diela, pokiaľ Objednávateľ návrh zmeny neschváli. Pokiaľ tak vyplýva z tejto Zmluvy, môže návrh na zmenu Zmluvy predložiť Dozoru Objednávateľa aj priamo Zhotoviteľ bez výzvy Objednávateľa.
      2. Každá zmena môže zahŕňať najmä:
         1. zmeny v množstvách ktorejkoľvek položky prác zahrnutých v Zmluve;
         2. zmeny v kvalite a iných vlastnostiach niektorej položky prác,
         3. vynechanie niektorej práce,
         4. akúkoľvek dodatočnú prácu, alebo
         5. zmenu Harmonogramu.
      3. Ak nie je ďalej uvedené inak, návrhy uskutočnenia zmeny podľa tohto bodu 3.7 Zmluvy budú vypracované na náklady Zhotoviteľa a budú obsahovať údaje uvedené v bode 3.7.6 tejto Zmluvy.
      4. Keď Dozor Objednávateľa požiada Zhotoviteľa o návrh zmeny alebo kedykoľvek je tak povinný alebo oprávnený Zhotoviteľ urobiť podľa tejto Zmluvy sám, predloží Zhotoviteľ bez zbytočného odkladu, najneskôr však do desiatich (10) dní od obdržania žiadosti Dozoru Objednávateľa o predloženie návrhu uskutočnenia zmeny Dozoru Objednávateľa návrh na uskutočnenie zmeny alebo oznámenie (s uvedením odôvodneného vysvetlenia), že nie je schopný včas zabezpečiť vypracovanie návrhu zmeny, alebo že taká zmena nie je uskutočniteľná alebo nie je vhodná a mohla by negatívne ovplyvniť realizáciu alebo prevádzkovanie Diela.
      5. Ak si vyžaduje vypracovanie návrhu uskutočnenia zmeny preukázateľne dlhšiu dobu ako desať (10) dní, oznámi to Zhotoviteľ bezodkladne Dozoru Objednávateľa.
      6. Návrh uskutočnenia zmeny bude obsahovať nasledujúce údaje:
         1. popis navrhovaných prác, ktoré je treba vykonať;
         2. ak má tento rozsah mať vplyv na Harmonogram tak upravený Harmonogram; a
         3. návrh Zhotoviteľa na ocenenie zmeny.
      7. Každá zmena bude ocenená v súlade s nasledovným postupom:
         1. ak sa oceňovaná práca resp. plnenie zhoduje s označením položky uvedenej v Rozpočte Zmluvnej ceny pri ocenení tejto časti zmeny sa vždy použije položka práce, resp. plnenia ako je táto cena uvedená v Rozpočte Zmluvnej ceny;
         2. ak sa práca resp. plnenie nie úplne zhoduje s označením žiadnej položky v Rozpočte Zmluvnej ceny tak sa použije položka za podobnú prácu určenú Dozorom Objednávateľa;
         3. ak návrh na zmenu obsahuje položku práce, pre ktorú Rozpočet Zmluvnej ceny neustanovuje žiadnu jednotkovú cenu, použije sa iná vhodná jednotková cena pre položku práce podobného charakteru vykonávanú za podobných podmienok určenú dohodou Zmluvných strán.
      8. Dozor Objednávateľa bez zbytočného odkladu po obdržaní návrhu na zmenu tento návrh posúdi a písomne vyhotoví o tom správu v ktorej uvedie, že k návrhu zmeny nemá pripomienky alebo k návrhu vznesie pripomienky a vráti ho Zhotoviteľovi bezodkladne na vykonanie opravy, doplnenia alebo prepracovania. V prípade pripomienok Dozora Objednávateľa je Zhotoviteľ povinný bezodkladne predložiť opravený, doplnený alebo prepracovaný návrh uskutočnenia zmeny.
      9. Každý pokyn na uskutočnenie zmeny bude potom, ako Dozor Objednávateľa uvedie, že k nemu nemá pripomienky, predložený na schválenie a podpis Objednávateľovi. Po schválení a podpise návrhu na uskutočnenie zmeny zo strany Objednávateľa bude tento návrh predložený na podpis Zhotoviteľovi. V prípade, ak sa návrh na uskutočnenie zmeny bude zhodovať s návrhom, ktorý predložil Zhotoviteľ, Zhotoviteľ bude povinný takýto návrh podpísať. Takto vydaný pokyn na uskutočnenie zmeny následne potvrdený písomne Zhotoviteľom, predstavuje dodatok k Zmluve. Zhotoviteľ je následne povinný realizovať všetky svoje činnosti podľa Zmluvy so zohľadnením zmien. Zhotoviteľ je povinný viesť podrobnú evidenciu navrhovaných, odmietnutých a odsúhlasených zmien po celú dobu až do vydania záverečnej faktúry na základe Preberacieho protokolu k Dielu.
      10. Až do podpisu návrhu na zmenu podľa bodu 3.7.9 zo strany Objednávateľa Zhotoviteľ nesmie zastaviť žiadne práce na Diele a je povinný pokračovať v plnení Zmluvy v existujúcom rozsahu a podmienkach, pokiaľ takéto plnenie nemôže mať dopad na budúce plnenie podľa prerokovávaného návrhu na zmenu alebo pokiaľ nemôže inak negatívne ovplyvniť postup prác, Zmluvnú cenu a/alebo Harmonogram. V takom prípade na túto skutočnosť Zhotoviteľ Objednávateľa upozorní a vyžiada si od Objednávateľa pokyn podľa bodu 3.6 tejto Zmluvy. V takom prípade Objednávateľ pokynom určí, či má Zhotoviteľ (i) pozastaviť práce a počkať na potvrdenie návrhu na zmenu, (ii) či má pokračovať v pôvodnom rozsahu prác, (iii) či má pokračovať v prácach podľa prerokovávaného návrhu na zmenu alebo (iv) Objednávateľ rozhodne inak.
   8. **Skúšky**
      1. Pred odovzdaním Diela je Zhotoviteľ za účasti Objednávateľa a v súlade s Harmonogramom a požiadavkami na Skúšky bližšie špecifikovanými v Špecifikácii predmetu zákazky, povinný vykonať príslušné Skúšky Diela. Na základe týchto Skúšok musí Zhotoviteľ preukázať, že Dielo je spôsobilé a pripravené pre riadnu prevádzku, a že spĺňa všetky Špecifikácie predmetu zákazky, vyhovuje Ponuke Zhotoviteľa a Dokumentácii Zhotoviteľa a spĺňa ostatné požiadavky na základe Zmluvy.
      2. Pred každými Skúškami Zhotoviteľ v dostatočnom časovom predstihu, najmenej však desať (10) dní (ak nie je v prílohách Zmluvy uvedené inak), doručí Dozoru Objednávateľa oznámenie o mieste a termíne Skúšok a podrobný harmonogram Skúšok obsahujúci jednotlivé sledy testovania a priebeh Skúšok. Harmonogram Skúšok bude obsahovať časový harmonogram jednotlivých plánovaných úkonov testovania, ako aj ich opis.
      3. V rámci plnenia Zmluvy je Zhotoviteľ v súlade s požiadavkami na Skúšky bližšie špecifikovanými v Špecifikácii predmetu zákazky povinný vykonať nasledovné Skúšky:
         1. Individuálne Skúšky Diela; a
         2. Komplexné Skúšky Diela;
         3. iné Skúšky, ak je tak uvedené v Špecifikácii predmetu zákazky .
      4. Individuálne Skúšky budú zahŕňať všetky prevádzkové skúšky za účelom preukázania, že Dielo môže byť prevádzkované bezpečne tak, ako je špecifikované v Zmluve, za všetkých dostupných prevádzkových podmienok, a že Dielo vyhovuje schválenej Dokumentácií Zhotoviteľa, Právnym predpisom, Špecifikácií predmetu zákazky a Ponuke Zhotoviteľa. Skúšky budú prebiehať a harmonogram Skúšok bude zodpovedať testovaniu v nasledovnom slede:
         1. skúšky pred uvedením do prevádzky, ktoré budú zahŕňať príslušné kontroly a skúšky funkčnosti (bez prevádzky) za účelom preukázania správnej inštalácie Technologických zariadení a toho, že Dielo môže bezpečne podstúpiť skúšky podľa bodu b) nižšie;
         2. skúšky pri uvádzaní do prevádzky, ktoré budú zahŕňať všetky obvykle vyžadované prevádzkové skúšky za účelom preukázania, že Dielo môže byť prevádzkované bezpečne tak, ako je špecifikované, za všetkých dostupných prevádzkových podmienok v súlade s účelom, na ktorý je Dielo určené.
      5. Pred Skúškami Diela Zhotoviteľ doručí v rámci podrobného harmonogramu Skúšok aj podrobný opis všetkých úkonov a náplň činností testovania minimálne v rozsahu opisu:
         1. organizačných, kontrolných a technických činností,
         2. predpisov pre činnosť pred uvedením do prevádzky, pri uvádzaní do prevádzky, počas prevádzky a pri zastavení jednotlivých Technologických zariadení v rámci Diela;
         3. požiadaviek na počty a skladbu prevádzkových pracovníkov;
         4. všetkých bezpečnostných pokynov a predpisov pre vykonanie Skúšok.

Zhotoviteľ pre účely Skúšok zabezpečí a poskytne všetky prístroje, vybavenie, asistenciu, dokumenty a iné informácie, elektrinu, zariadenia, materiály, personál a všetko ostatné tak, aby Skúšky prebehli v súlade so Zmluvou. Náklady na vykonanie Skúšok znáša Zhotoviteľ.

Podrobnosti o ktorýchkoľvek Skúškach sú podrobnejšie špecifikované v Špecifikácii predmetu zákazky alebo môžu vyplývať z Právnych predpisoch.

* + 1. Na komplexné skúšky Diela sa budú primerane uplatňovať podmienky pre individuálne Skúšky Diela s tým, že v rámci komplexných Skúšok Diela Zhotoviteľ preukáže splnenia parametrov Diela ako celku obdobne ako pri individuálnych Skúškach podľa tohto bodu 3.8 Zmluvy. Zhotoviteľ navyše pred začatím komplexných Skúšok vypracuje a predloží na schválenie Dozoru Objednávateľa Program komplexných Skúšok obsahujúci rozsah, vecnú náplň a časový harmonogram prípravy vrátane požiadaviek na súčinnosť Objednávateľa a prevádzkovateľa (obsluhu) pri ručnej aj automatickej prevádzke v podrobnosti podľa STN 75 6910. Takto vypracovaný Program komplexných Skúšok bude predložený Dozoru Objednávateľa na schválenie najneskôr 30 dní pred plánovaním začatím komplexných Skúšok. Komplexné Skúšky môže Zhotoviteľ vykonať až po obdržaní písomného potvrdenia, že k programu komplexných skúšok Dozor Objednávateľa nemá pripomienky, vydaného podľa bodu 2.1.2 tejto Zmluvy.
    2. O priebehu každých Skúšok budú Zmluvné strany viesť podrobné technické záznamy, ktoré budú obsahovať všetky podstatné informácie o priebehu a výsledku každých Skúšok tak, aby na ich základe bolo možné kvalifikovane zhodnotiť priebeh a výsledky Skúšok. Tieto záznamy budú podkladom pre každý protokol o Skúškach vyhotovený podľa bodu 3.8.8 tejto Zmluvy.
    3. O výsledku každých Skúšok bude vyhotovený samostatný protokol, ktorý podpíšu oprávnení zástupcovia oboch Zmluvných strán. Ak Dielo nevyhovie Skúškam platia nasledovné podmienky:
       1. ak Dielo nevyhovie Skúškam, okrem nedostatkov drobných vád, ktoré nebránia riadnemu užívaniu Diela, Objednávateľ môže požadovať, aby Zhotoviteľ napravil vady Diela kvôli ktorým nevyhovelo Skúškam, a aby Zhotoviteľ vykonal opakované Skúšky za rovnakých podmienok. To sa vzťahuje na ktorúkoľvek časť Skúšok; a zároveň
       2. v prípade, ak Objednávateľ nariadi vykonať opakované Skúšky a  Dielo nevyhovie ani opakovaným Skúškam, Objednávateľ môže nariadiť ďalšie opakovanie Skúšok alebo Dielo ako celok odmietnuť a odstúpiť od Zmluvy.
    4. Odstránenie nedostatkov po neúspešných Skúškach, resp. úspešné vykonanie opakovaných Skúšok nezbavuje Zhotoviteľa zodpovednosti za omeškanie s riadnym vykonaním Diela v Lehote plnenia a Objednávateľa nezbavuje nároku na náhradu škody a zaplatenie zmluvnej pokuty podľa tejto Zmluvy.
    5. Akékoľvek náklady spojené s opakovaním ktorýchkoľvek Skúšok podľa tejto Zmluvy znáša v plnej miere Zhotoviteľ. Na každé opakované Skúšky sa uplatňuje tento bod 3.8 primerane.
  1. **Preberacie konanie**
     1. Preberacie konanie je konanie, v ktorom Objednávateľ v nadväznosti na Skúšky preverí, že Dielo a k tomu zodpovedajúca Dokumentácia Zhotoviteľa nemá vady a spĺňa požiadavky Špecifikácie predmetu zákazky a Ponuky Zhotoviteľa, Právnych predpisov, Zmluvy a pre účely Diela aj požiadavky Dokumentácie Zhotoviteľa, ktoré sa končí vydaním protokolu, ktorým Objednávateľ deklaruje splnenie záväzkov Zhotoviteľa vykonať a dokončiť Dielo riadne (konanie podľa tohto bodu ďalej aj ako „**Preberacie konanie**“ a protokol vydaný v Preberacom konaní ďalej aj ako „**Preberací protokol**“). Vydaním Preberacieho protokolu k Dielu nie sú dotknuté ustanovenia o Skúšobnej prevádzke a podmienkach vydania Protokolu o úplnom vyhotovení Diela.
     2. Preberacie konanie sa uskutoční až po úspešnom absolvovaní Skúšok podľa bodu 3.8 tejto Zmluvy. Zhotoviteľ je povinný k Preberaciemu konaniu predložiť Objednávateľovi minimálne nasledovné doklady:
        1. žiadosť o vydanie Preberacieho protokolu;
        2. dodacie listy k všetkým Technologickým zariadeniam;
        3. protokol o úspešnom absolvovaní Skúšok;
        4. všetku Dokumentáciu Zhotoviteľa, ak ešte nebola Objednávateľovi podľa tejto Zmluvy odovzdaná, najmä tak dokumentáciu skutočného vyhotovenia, prevádzkové poriadky, manuály údržby a ostatnú dokumentáciu;
        5. v prípade Čistiarne odpadových vôd právoplatné povolenie na Skúšobnú prevádzku;
        6. všetky doklady o nakladaní s odpadmi v zmysle zákona č. 79/2015 Z. z o odpadoch v znení neskorších predpisov;
        7. certifikáty a ďalšie dokumenty preukazujúce zhodu použitých materiálov a záznamy zo všetkých skúšok materiálov;
        8. kópie stavebného denníka podľa požiadaviek na Dokumentáciu Zhotoviteľa;
        9. akékoľvek ďalšie dokumenty, ktoré majú byť Objednávateľovi odovzdané na základe tejto Zmluvy, Špecifikácie predmetu zákazky, Ponuky Zhotoviteľa alebo Právnych predpisov.
     3. Preberacie konanie sa začína dňom predloženia žiadosti o vydanie Preberacieho protokolu spolu so všetkými dokumentami podľa bodu 3.9.2 vyššie. Predloženie žiadosti o vydanie Preberacieho protokolu Objednávateľovi znamená, že podľa názoru Zhotoviteľa je Dielo vykonané a dokončené riadne v súlade so Zmluvou, nemá vady, a je pripravené k úspešnému Preberaciemu konaniu. Riadne dokončené Dielo je také, ktoré je dokončené bez vád a v súlade s touto Zmluvou.
     4. Do štrnástich (14) dní odo dňa začatia Preberacieho konania je Objednávateľ povinný:
        1. vydať Zhotoviteľovi Preberací protokol s uvedením dátumu, kedy bolo Dielo dokončené v súlade so Zmluvou, s výnimkou drobných nedokončených prác a vád, ktoré nebránia užívaniu Diela pre zamýšľaný účel. Preberací protokol musí obsahovať minimálne nasledovné údaje:
           1. označenie Diela v zmysle stavebných objektov (SO) alebo prevádzkových súborov (PS) uvedených v príslušných Povoleniach;
           2. zoznam osôb zúčastnených na prevzatí Diela;
           3. súpis odovzdaných podkladov a dokumentov;
           4. súpis prípadných vád a nedorobkov a lehoty na ich odstránenie;
           5. miesto a čas preberacieho konania;
           6. podpisy zúčastnených osôb.; alebo
        2. zamietnuť žiadosť o vydanie Preberacieho protokolu s uvedením vád Diela a prác, ktoré musí Zhotoviteľ vykonať, aby bolo Dielo v súlade so Zmluvou.
     5. Vydaním Preberacieho protokolu sa končí Preberacie konanie. Vydanie Preberacieho protokolu Zhotoviteľ Objednávateľovi potvrdí podpisom Preberacieho protokolu. Pokiaľ Zhotoviteľ podpisom nepotvrdí Objednávateľovi vydanie Preberacieho protokolu do troch (3) pracovných dní odo dňa, kedy bol Zhotoviteľovi doručený, má sa za to, že vydanie Preberacieho protokolu Zhotoviteľ podpisom potvrdil v posledný deň tejto lehoty.
     6. Dňom podpisu Preberacieho protokolu oboma Zmluvnými stranami podľa bodu 3.9.5 prechádza na Objednávateľa vlastníctvo k Dielu a nebezpečenstvo škody na Diele.
     7. Pre vylúčenie pochybností, ak bude mať Dielo k dátumu uplynutia Lehoty plnenia zjavné vady zistené v rámci Preberacieho konania podľa tohto bodu 3.8.4 Zmluvy, má sa za to, že Zhotoviteľ sa dostal do omeškania s riadnym a včasným plnením k dátumu uplynutia Lehoty plnenia, a to bez ohľadu na to, či boli vady v rámci Preberacieho konania zistené po tomto dátume (resp. týchto dátumoch). Odstránenie vytknutých vád Zhotoviteľom a následné vydanie Preberacieho protokolu podľa tohto článku Zhotoviteľa nezbavuje zodpovednosti za škodu a omeškanie a Objednávateľa nezbavuje nároku na zmluvnú pokutu za omeškanie Zhotoviteľa s povinnosťou plniť riadne a včas v  Lehote plnenia.
     8. V prípade, že Objednávateľ odmietne vydať Preberací protokol postupom podľa bodu 3.9.4b), Zhotoviteľ po odstránení vytknutých vád opätovne predloží žiadosť o vydanie Preberacieho protokolu a Objednávateľovi plynie lehota v zmysle bodu 3.9.4 tejto Zmluvy, pričom bod 3.9.5 sa aplikuje primerane. Opätovným vykonaním Preberacieho konania nie je dotknutý tento bod 3.9.8. Pre vylúčenie pochybností, bez ohľadu na to, kedy Objednávateľ vydá Preberací protokol, napr. aj pre prípad opakovaného Preberacieho konania platí, že pokiaľ k uplynutiu Lehoty plnenia Dielo spôsobilé na úspešné ukončenie Preberacieho konania, Zhotoviteľ sa dostal do omeškania ku dňu nasledujúcemu po uplynutí príslušnej Lehoty plnenia. Vyššie uvedené znamená, že odstránenie vytknutých vád Zhotoviteľom a následné vydanie Preberacieho protokolu v Preberacom konaní Zhotoviteľa nezbavuje zodpovednosti za škodu a omeškanie a Objednávateľa nezbavuje nároku na zmluvnú pokutu za omeškanie Zhotoviteľa s riadnym a včasným plnením v  Lehote plnenia.
     9. V prípade, ak Objednávateľ vydá Preberací protokol podľa bodu 3.9.4a) s výnimkou drobných nedokončených prác a vád, ktoré nebránia užívaniu Diela, Objednávateľ v Preberacom protokole určí alebo sa so Zhotoviteľom dohodne na primeranej lehote na odstránenie týchto vád a nedorobkov. O úplnom odstránení vád a nedorobkov podľa Zmluvné strany vyhotovia protokol o úplnom odstránení vád a nedorobkov. Tento protokol musí byť podpísaný oboma Zmluvnými stranami.
     10. Pokiaľ Zhotoviteľ neodstráni vady a nedorobky Diela v dodatočnej primeranej lehote určenej v Preberacom protokole podľa bodu 3.9.4a) vzniká Objednávateľovi nárok na zaplatenie zmluvnej pokuty podľa bodu 4.5.1c) tejto Zmluvy. V prípade, ak vznikne Objednávateľovi škoda v dôsledku užívania Diela s vadami a nedorobkami uvedenými v Preberacom protokole, Zhotoviteľ Objednávateľa za túto škodu odškodní v plnom rozsahu.
  2. **Skúšobná prevádzka**
     1. Zhotoviteľ sa zaväzuje zabezpečiť povolenie, resp. rozhodnutie o dočasnom užívaní Čistiarne odpadových vôd na účely Skúšobnej prevádzky tak, aby túto Skúšobnú prevádzku zaisťoval Objednávateľom určený prevádzkovateľ.
     2. Skúšobná prevádzka Čistiarne odpadových vôd bude v trvaní dvanástich (12) mesiacov od dátumu nadobudnutia právoplatnosti Povolenia na dočasné užívanie Čistiarne odpadových vôd v Skúšobnej prevádzke.
     3. Objednávateľ, resp. osoba poverená prevádzkou Čistiarne odpadových vôd je počas Skúšobnej prevádzky oprávnená zvolávať pravidelné stretnutia (spravidla 1x za mesiac) za účelom priebežného vyhodnocovania Skúšobnej prevádzky Čistiarne odpadových vôd. Na zvolávanie týchto stretnutí sa primerane uplatňujú ustanovenia bodu 3.2 tejto Zmluvy.
     4. Počas Skúšobnej prevádzky sa budú vykonávať akreditované odbery a akreditované analýzy vzoriek odpadových vôd na prítoku a odtoku z Čistiarne odpadových vôd. Výsledky meraní a analýz budú odosielané Zhotoviteľovi. Keď niektorý výsledok akreditovanej analýzy vzoriek preukáže, že nie sú dosahované požadované hodnoty ukazovateľov znečistenia odpadovej vody na odtoku, Objednávateľ okamžite upovedomí Zhotoviteľa a umožní mu prijať bezodkladné nápravné opatrenia vedúce k odstráneniu vád. Zhotoviteľ má nárok na výkon paralelného akreditovaného odberu vzoriek s Objednávateľom. Ak výsledky akreditovaných analýz zabezpečených Zhotoviteľom preukážu iné výsledky ako výsledky Objednávateľa, ako rozhodujúce výsledky budú zohľadnené odbery a výsledky analýz, ktoré nezávisle vykoná Národné referenčné laboratórium. Náklady na vykonanie odberu a analýz Národného referenčného laboratória bude znášať Zmluvná strana, ktorej výsledky sa viac odlišovali od výsledkov Národného referenčného laboratória.
     5. Po ukončení Skúšobnej prevádzky Zhotoviteľ vykoná v súčinnosti s prevádzkou Objednávateľa vyhodnotenie Skúšobnej prevádzky. Technologický proces a výkon jednotlivých Technologických zariadení bude vyhodnotený (a ak to bude nevyhnutné budú vykonané adekvátne opatrenia) na náklady Zhotoviteľa. Zhotoviteľ zapracuje všetky nevyhnutné zmeny, ktoré je potrebné vykonať pre správnu prevádzku a takto opravený prevádzkový poriadok vydá ako prevádzkový poriadok pre trvalú prevádzku.
     6. Na základe tohto vyhodnotenia Objednávateľa požiada príslušný úrad životného prostredia o vydanie užívacieho povolenia stavby v zmysle § 84 Stavebného zákona.
     7. V prípade, ak sa v rámci Skúšobnej prevádzky zistia akékoľvek vady, nedostatky alebo sa vyskytnú akékoľvek poruchy, Zhotoviteľ je povinný tieto vady, nedostatky a poruchy bezodkladne odstrániť na vlastné náklady a riziko.
     8. Náklady na Skúšobnú prevádzku znáša Objednávateľ, pokiaľ tieto náklady nevznikli z dôvodov na strane Zhotoviteľa; v takom prípade ich znáša Zhotoviteľ.
  3. **Kolaudácia Diela**
     1. Bez ohľadu na ustanovenia o Skúškach a Preberacom konaní je Zhotoviteľ zodpovedný za to, že Dielo bude spôsobilé na úspešné absolvovanie kolaudačného konania, ktorého výstupom bude vydanie právoplatného kolaudačného rozhodnutia na užívanie Diela. Žiadosť o vydanie kolaudačného rozhodnutia na užívanie Diela podá Objednávateľ, avšak Zhotoviteľ sa zaväzuje v prípade potreby Objednávateľovi poskytnúť akúkoľvek a všetku potrebnú súčinnosť na zabezpečenie kolaudačného rozhodnutia k Dielu vrátane bezplatného odstránenia akýchkoľvek nedostatkov či vád Diela, ktoré budú zabraňovať vydaniu kolaudačného rozhodnutia k Dielu, a to bez ohľadu na vydanie akýchkoľvek protokolov o Skúškach, a to až do vydania právoplatného kolaudačného rozhodnutia / rozhodnutí na užívanie Diela.
     2. Kolaudácie jednotlivých častí Diela budú prebiehať v nasledovnom poradí:
        1. Dočasné užívanie Čistiarne odpadových vôd;
        2. Trvalá užívanie stavby Kanalizácie;
        3. Trvalé užívanie Čistiarne odpadových vôd.

Vydanie kolaudačných rozhodnutí Objednávateľ oznámi Zhotoviteľovi.

* 1. **Protokol o úplnom vyhotovení Diela**
     1. Po úspešnom odovzdaní Diela a po úspešnom ukončení Skúšobnej prevádzky a po zabezpečení všetkých právoplatných povolení na užívanie a prevádzku Diela ako celku a úplnom odstránení všetkých vád, vrátane drobných vád celého Diela, Zhotoviteľ požiada o vydanie záverečného Protokolu o úplnom vyhotovení Diela. Na vydanie Protokolu o úplnom vyhotovení Diela sa primerane uplatňujú ustanovenia o Preberacom konaní podľa bodu 3.9 Zmluvy.

1. **SPOLOČNÉ USTANOVENIA**
   1. **Zmluvná cena a platobné podmienky**
      1. Zmluvná cena za plnenie predmetu Zmluvy je stanovená dohodou Zmluvných strán v súlade so zákonom č. 18/1996 Z. z. o cenách v znení neskorších predpisov a vyhlášky MF SR č. 87/1996 Z. z., ktorou sa vykonáva zákon o cenách a je rozčlenená nasledovne:
      2. Zmluvná cena za vyhotovenie Diela a za všetky súvisiace plnenia podľa tejto Zmluvy je nasledovná:

Cena bez DPH: *[doplní uchádzač]* EUR

Sadzba DPH: *[doplní uchádzač]* EUR

Cena s DPH: *[doplní uchádzač]* EUR

(slovom: *[doplní uchádzač]* EUR)

(ďalej aj ako „**Zmluvná cena**“)

* + 1. Zmluvná cena je  stanovená Rozpočtom Zmluvnej ceny a jej zmena je možná iba za podmienok a postupom stanoveným touto Zmluvou a Zákonom o verejnom obstarávaní. Pre odstránenie akýchkoľvek pochybností zmluvné strany potvrdzujú, že na Zmluvnú cenu nemá vplyv inflácia, zmena nákladov, ani žiadne iné okolnosti, pokiaľ táto Zmluva výslovne nestanovuje inak.
    2. Zmluvná cena je premietnutá v Rozpočte Zmluvnej ceny, ktorý tvorí časť Ponuky Zhotoviteľa. Zmluvná cena a Rozpočet Zmluvnej ceny zahŕňa všetky náklady nevyhnutné na riadne vyhotovenie a dokončenie Diela, všetkých Skúšok vrátane Skúšobnej prevádzky, a Dokumentácie Zhotoviteľa a odstránenie všetkých vád Diela a Dokumentácie Zhotoviteľa, a zahŕňa v sebe všetky ostatné plnenia v rozsahu a na základe tejto Zmluvy. Zmluvná cena pokrýva všetky zmluvné záväzky a všetky povinnosti nevyhnutné pre riadne plnenie tejto Zmluvy, vrátane nákladov na všetky materiály, súčiastky, diely, clá, dane, personálne zabezpečenie, zariadenia, energie, dopravu, poplatky a akékoľvek iné náklady, ktoré bude nutné vynaložiť podľa tejto Zmluvy na riadne splnenie záväzkov Zhotoviteľa. Pokiaľ určité plnenie nie je obsiahnuté v Rozpočte Zmluvnej ceny ako samostatná položka, má sa za to, že cena za túto prácu/plnenie je zahrnutá v ostatných položkách Rozpočtu Diela.
    3. Zhotoviteľ je oprávnený si uplatňovať na úhradu a Objednávateľ je povinný uhradiť len Dozorom Objednávateľa potvrdené práce na základe Dozorom Objednávateľa potvrdených ocenených súpisov vykonaných plnení podľa bodu 3.3.2 tejto Zmluvy.
    4. Do siedmich (7) dní po vydaní potvrdenia Dozoru Objednávateľa podľa bodu 3.3.2 tejto Zmluvy Zhotoviteľ doručí Objednávateľovi faktúru - daňový doklad za uskutočnené plnenie na čiastku, ktorú Dozor Objednávateľa potvrdil za splatnú.
    5. Fakturáciu na základe súpisu skutočne vykonaných plnení je Objednávateľ povinný vyplatiť najviac do výšky 90 % zo Zmluvnej ceny. Zvyšnú časť vo výške 10 % zo Zmluvnej ceny Objednávateľ vyplatí až po vydaní Preberacieho protokolu na základe samostatnej záverečnej faktúry spolu s vyúčtovaním všetkých nákladov a čiastok splatných ku dňu vydania Preberacieho protokolu na základe konečného súpisu vykonaných prác odsúhlaseného postupom podľa bodu 3.3.5 a nasl. tejto Zmluvy.
    6. Na fakturáciu Zmluvnej ceny sa ďalej budú uplatňovať nasledovné ustanovenia:
       1. Každá faktúra doručená Objednávateľovi na zaplatenie musí obsahovať minimálne nasledovné údaje:
          1. číslo faktúry;
          2. identifikáciu Objednávateľa podľa Zmluvy;
          3. identifikáciu Zhotoviteľa podľa Zmluvy (údaj o obchodnom mene, sídle alebo mieste podnikania, identifikačnom čísle, údaj o zápise v obchodnom registri alebo inej evidencii vrátane spisovej značky, ak je v nich Zhotoviteľ zapísaný, daňové identifikačné číslo a identifikačné číslo pre DPH);
          4. označenie banky a čísla účtu, na ktorý ma byť platba zaplatená, vrátane konštantného a variabilného symbolu (ak je);
          5. deň vystavenia faktúry, deň splatnosti a deň dodania;
          6. rozsah a druh plnenia;
          7. údaje o základe dane, výške dane;
          8. čiastku bez DPH;
          9. ak sa uplatňuje, tak aj výšku DPH a celkovú čiastku vrátane DPH (Zhotoviteľ vždy na faktúre uvedie podľa akého režimu v zmysle Právnych predpisov sa uplatňuje príslušná sadzba DPH);
          10. dôvod fakturácie s odkazom na Zmluvu;
          11. akékoľvek ďalšie údaje vyžadované pre takéto doklady Právnymi predpismi.
       2. každá faktúra bude uhradená bezhotovostným prevodom na účet Zhotoviteľa uvedený v záhlaví Zmluvy.
       3. ku každej faktúre budú priložené kópie nasledovných dokumentov:
          1. Dozorom Objednávateľa schválený ocenený súpis skutočne vykonaných prác potvrdzujúci nárok na príslušnú platbu;
          2. správa za fakturačné obdobie s porovnaním skutočného a plánovaného postupu prác podľa Harmonogramu;
          3. fotografie dokumentujúce postup výroby v rozsahu a podrobnostiach požadovaných Dozorom Objednávateľa;
          4. zostatkové rozpočty predložené aj v elektronickej podobe Dozoru Objednávateľa za každé fakturačné obdobie (t.j. celkové množstvo a náklad z Rozpočtu Zmluvnej ceny, celkové prestavané množstvo a náklad za predchádzajúce obdobie, celkové prestavané množstvo a náklad za fakturačné obdobie a zostatkové množstvo a náklad).
    7. Splatnosť faktúr na čiastky Zmluvnej ceny podľa tejto Zmluvy je šesťdesiat (60) dní od doporučeného doručenia faktúry bez nedostatkov do sídla Objednávateľa v zmysle Zmluvy. Objednávateľ sa voči Zhotoviteľovi nedostane do omeškania po dobu, po ktorú je zároveň voči Objednávateľovi v omeškaní Poskytovateľ NFP s poskytnutím akejkoľvek platby podľa Zmluvy o NFP; Na túto skutočnosť Objednávateľ Zhotoviteľa upozorní ihneď ako sa Poskytovateľ NFP dostane do omeškania voči Objednávateľovi.
    8. V prípade, že Zhotoviteľ neplní svoje finančné povinnosti, t. j. nevykonáva úhrady jednotlivých faktúr za práce a dodávky, ktoré pre neho realizujú Subdodávatelia, Objednávateľ poskytne Zhotoviteľovi primeranú lehotu na vykonanie nápravy. Počas plynutia takto poskytnutej lehoty je Objednávateľ oprávnený zadržať výplatu čiastkových faktúr (resp. záverečnej faktúry) vystavených Zhotoviteľom až do času, kedy nebudú záväzky Zhotoviteľa voči Subdodávateľom splnené. Počas doby zadržania platieb podľa tohto odseku Zmluvy nie je Objednávateľ v omeškaní so zaplatením svojich peňažných záväzkov voči Zhotoviteľovi a Zhotoviteľovi nevzniká nárok na žiadne zákonné ani zmluvné sankcie.
    9. Objednávateľ je oprávnený kedykoľvek jednostranne započítať na zaplatenie Zmluvnej ceny akékoľvek splatné záväzky (o. i. zmluvné pokuty a/alebo iné sankcie, resp. akékoľvek nároky, na ktoré má voči Zhotoviteľovi podľa tejto Zmluvy nárok). Zhotoviteľ je oprávnený započítať svoje pohľadávky zo Zmluvy voči pohľadávkam Objednávateľa len s predchádzajúcim písomným súhlasom Objednávateľa.
    10. **Mechanizmus indexácie**
        1. K prvému uplatneniu mechanizmu indexácie dochádza najskôr po 2 (dvoch) kvartáloch nasledujúcich po kvartáli, v ktorom uplynula lehota na predkladanie ponúk do Súťaže na zhotovenie Diela.
        2. Základným predpokladom pre uplatnenie mechanizmu indexácie je pre Zhotoviteľa stavby dodržiavanie Harmonogramu prác vrátane Lehoty plnenia. Pre aplikáciu mechanizmu indexácie je rozhodujúcim obdobím kvartál, pričom:

a) referenčným obdobím (označené ako obdobie „𝑡0“) je kvartál, do ktorého spadá kalendárny deň, v ktorý uplynula lehota na predkladanie ponúk do Súťaže na zhotovenie Diela;

b) rozhodujúcim obdobím (označené ako obdobie „𝑡“), je obdobie (kvartál), za ktoré si Zhotoviteľ stavby uplatňuje indexáciu.

* + - 1. V prípade, ak pri realizácii Diela nedôjde k predĺženiu Lehoty plnenia, pre mechanizmus indexácie sa použije referenčné obdobie a rozhodujúce obdobie podľa bodu 4.1.12.2 tejto Zmluvy.
      2. V prípade, ak pri realizácii stavby dôjde k predĺženiu Lehoty plnenia alebo zmene Harmonogramu na základe udalostí, ktoré preukázateľne zo strany Zhotoviteľa nebolo možné vopred predpokladať a zároveň Zhotoviteľ vykonal všetky adekvátne úkony k zabráneniu predĺženia Lehoty plnenia, pre mechanizmus indexácie sa použije referenčné obdobie a rozhodujúce obdobie podľa 4.1.12.2 tejto Zmluvy.
      3. V prípade, ak pri realizácii Diela dôjde k predĺženiu zmluvnej lehoty výstavby z dôvodov na strane Zhotoviteľa, pre mechanizmus indexácie za práce realizované po pôvodnej lehote výstavby bude rozhodujúcim obdobím kvartál pôvodnej lehoty výstavby.
      4. V stanovenom vzorci pre výpočet indexácie, podľa bodu 4.1.12.9 Zmluvy, je fixná časť nákladov realizovaného Diela, ktoré nepodliehajú indexácii, stanovená vo výške 10 % a hodnota nákladov, ktorá podlieha indexácii, je stanovená vo výške 90 % z celkovej realizovanej stavby (Diela). Zdrojmi vstupov pre výpočet násobiteľa úpravy (koeficientu zmeny) pre mechanizmus indexácie sú ukazovatele Harmonizované indexy spotrebiteľských cien (priemer roka 2015=100) - mesačne [sp0017ms], Priemerné ceny pohonných látok v SR - mesačne [sp0202ms], a Indexy cien stavebných prác a materiálov (2015=100) - štvrťročne [sp2063qs], ktoré sú publikované Štatistickým úradom Slovenskej republiky na jeho webovom sídle www.statistics.sk.
      5. Vykazované mesačné hodnoty ukazovateľov Harmonizované indexy spotrebiteľských cien (priemer roka 2015=100) - mesačne [sp0017ms] – Spotrebiteľské ceny úhrnom a Priemerné ceny pohonných látok v SR - mesačne [sp0202ms] – Motorová nafta, je potrebné previesť na obdobie kvartál pre obdobia 𝒕𝟎 a 𝒕 tak, že sa vypočíta aritmetický priemer vykazovaných hodnôt za 3 relevantné mesiace prislúchajúce k obdobiu 𝒕𝟎 a 𝒕. Vypočítané aritmetické priemery sa matematicky zaokrúhľujú na 3 desatinné miesta. Hodnota použitá z ukazovateľa Indexy cien stavebných prác a materiálov (2015=100) - štvrťročne [sp2063qs] – Indexy stavebných materiálov (výrobné ceny) je už uvádzaná za štvrťrok a má povahu indexu k bázickému obdobiu priemer roka 2015, t. j. index priemer 2015=100. Podiely každého z 3 (troch) ukazovateľov sa matematicky zaokrúhľujú na 3 desatinné miesta.
      6. Výsledná hodnota násobiteľa úpravy môže dosahovať hodnoty:

a) Hodnota násobiteľa úpravy (koeficientu zmeny) väčšia ako číslo 1 znamená dodatočné finančné nároky.

b) Hodnota násobiteľa úpravy (koeficientu zmeny) nižšia ako číslo 1 znamená zníženie finančných nárokov.

c) Hodnota násobiteľa úpravy (koeficientu zmeny) rovná číslu 1 je hodnotou bez zmeny vo finančných nárokoch.

* + - 1. Vzorec pre výpočet indexácie je nasledovný:



Kde:

𝑷𝒕 : násobiteľ úpravy (koeficient zmeny), ktorý bude použitý pre odhadnutú zmluvnú hodnotu vykonanú za obdobie „𝒕“, pričom týmto obdobím je kvartál. Hodnota násobiteľa úpravy sa zaokrúhľuje matematicky na 3 desatinné miesta.

𝒕 : ukončený kvartál (koncový) je rozhodujúce obdobie, za ktoré uchádzač uplatňuje indexáciu.

𝒕𝟎 : referenčné obdobie, kvartál do ktorého spadá kalendárny deň, v ktorý uplynula lehota na predkladanie ponúk do súťaže na zhotovenie stavby.

𝟎,𝟏𝟎 : pevný koeficient 10 %, ktorý reprezentuje časť nákladov na stavebné činnosti a stavby, ktoré nepodliehajú indexácii.

𝟎,𝟐𝟎 : koeficient 20 %, ktorý predstavuje časť nákladov za realizované stavebné činnosti a stavby, ktoré podliehajú indexácii, a reprezentuje zmenu osobných nákladov resp. nákladov na pracovnú silu.

𝑯𝑰𝑪𝑷 : ukazovateľ Harmonizované indexy spotrebiteľských cien (priemer roka 2015=100) - mesačne [sp0017ms] – Spotrebiteľské ceny úhrnom– (Harmonized indices of consumer prices) na Slovensku publikovaný Štatistickým úradom Slovenskej republiky na jeho internetovej stránke www.statistics.sk.

𝑯𝑰𝑪𝑷𝒕 : hodnota ukazovateľa Harmonizované indexy spotrebiteľských cien (priemer roka 2015=100) – mesačne [sp0017ms] – Spotrebiteľské ceny úhrnom – prepočítaná za kvartál, v období „𝒕“.

𝑯𝑰𝑪𝑷𝒕𝟎 : hodnota ukazovateľa Harmonizované indexy spotrebiteľských cien (priemer roka 2015=100) – mesačne [sp0017ms] – Spotrebiteľské ceny úhrnom– za referenčné obdobie (kvartál) v období „𝒕𝟎“, t. j. kvartál, v ktorý uplynula lehota na predkladanie ponúk do súťaže na zhotovenie stavby.

𝟎,𝟎𝟖 : koeficient 8 %, ktorý predstavuje časť nákladov za realizované stavebné činnosti a stavby, ktoré podliehajú cenovej úprave a reprezentuje zmenu cien pohonných hmôt (motorovej nafty).

𝑫 : ukazovateľ Priemerné ceny pohonných látok v SR (Motorová nafta) – mesačne [sp0202ms] prepočítaný za kvartál, publikovaný Štatistickým úradom Slovenskej republiky na jeho internetovej stránke www.statistics.sk.

𝑫𝒕 : hodnota ukazovateľa Priemerné ceny pohonných látok v SR (Motorová nafta) – mesačne [sp0202ms] prepočítaná za kvartál, v období „𝒕“

𝑫𝒕𝟎 : hodnota ukazovateľa Priemerné ceny pohonných látok v SR (Motorová nafta) – mesačne [sp0202ms] prepočítaná za kvartál, v období „𝒕𝟎“, t. j. kvartál, v ktorý uplynula lehota na predkladanie ponúk do Súťaže na zhotovenie stavby.

𝟎,𝟔𝟐 : koeficient 62 %, ktorý predstavuje časť nákladov za realizované stavebné činnosti a stavby, ktoré podliehajú cenovej úprave a reprezentuje zmenu nákladov cien materiálov a výrobkov spotrebovávaných v stavebníctve SR.

𝑪𝑴𝑰 : ukazovateľ Indexy cien stavebných prác a materiálov (2015=100) – štvrťročne [sp2063qs] – Indexy stavebných materiálov (výrobné ceny) (Price indices of constructions works and materials) za štvrťrok, ktorý je publikovaný Štatistickým úradom Slovenskej republiky na jeho internetovej stránke www.statistics.sk.

𝑪𝑴𝑰𝒕 : hodnota ukazovateľa Indexy cien stavebných prác a materiálov (2015=100) – štvrťročne [sp2063qs] – Indexy stavebných materiálov (výrobné ceny) v období „𝒕“.

𝑪𝑴𝑰𝒕𝟎 : hodnota ukazovateľa Indexy cien stavebných prác a materiálov (2015=100) – štvrťročne [sp2063qs] – Indexy stavebných materiálov (výrobné ceny) v období „𝒕𝟎“.

* 1. **Riziko a zodpovednosť za škodu**
     1. Zhotoviteľ zodpovedá bez obmedzenia za všetky škody, ktoré vzniknú jeho zavinením, ktoré vzniknú Objednávateľovi a iným osobám na Stavenisku, na samotnom Diele, na veciach, ako aj na osobách, pri prácach, ktorými bol poverený bez ohľadu na to, či tieto práce budú vykonané jeho zamestnancami alebo pracovníkmi, alebo ním poverenými Subdodávateľmi.
     2. Škodou sa rozumie aj škoda spočívajúca v povinnosti Objednávateľa vrátiť časť nenávratného finančného príspevku na financovanie predmetu Diela Poskytovateľovi NFP, resp. sankcia uložená Objednávateľovi Poskytovateľom NFP v prípade, ak Dielo nebude vykonané riadne a/alebo v Lehote plnenia z dôvodov na strane Zhotoviteľa. Nárok na náhradu škody nevylučuje právo Objednávateľa uplatniť zmluvnú pokutu v súlade s podmienkami Zmluvy.
     3. Škodou sa rozumie aj akákoľvek sankcia alebo pokuta uložená Objednávateľovi zo strany orgánov verejnej správy alebo orgánov štátnej správy za porušenia akýchkoľvek povinností súvisiacich s plnením Zmluvy, za ktoré nesie zodpovednosť Zhotoviteľ.
     4. Zhotoviteľ odškodní Objednávateľa od všetkých nárokov, škôd, strát a nákladov v súvislosti s poškodením alebo stratou akéhokoľvek majetku, nehnuteľného alebo hnuteľného v rozsahu, v akom toto poškodenie alebo strata vyplýva z dôvodov Dokumentácie Zhotoviteľa, vyhotovenia alebo dokončenia Diela a odstránenia akýchkoľvek vád alebo ak sa dá pripísať akejkoľvek nedbanlivosti, úmyselnému činu alebo porušeniu Zmluvy Zhotoviteľom.
     5. Zhotoviteľ nezodpovedá podľa tejto Zmluvy za nároky, škody, straty a náklady v prípadoch, kedy ich vznik možno pričítať okolnosti Vyššej moci. Za okolnosť Vyššej moci sa má namysli taká okolnosť, pri ktorej sú kumulatívne splnené všetky nižšie uvedené znaky:
        1. je mimo kontroly Zmluvnej strany;
        2. proti jej vzniku sa Zmluvná strana nemohla primerane zabezpečiť;
        3. Zmluvná strana sa jej po jej vzniku nemohla primerane vyhnúť alebo ju prekonať; a zároveň
        4. Zmluvná strana ju v čase uzavretia tejto Zmluvy objektívne nemohla predvídať,

pričom sa môže jednať najmä, nie však výlučne o vojnu, vojnový stav, terorizmus, vzburu, prevrat, prírodné katastrofy ako zemetrasenie, hurikán, vulkanická činnosť a podobné okolnosti (okolnosti podľa tohto bodu ďalej aj ako „**Vyššia moc**“).

* + 1. Kedykoľvek ktorákoľvek Zmluvná strana zistí akúkoľvek prekážku, ktorá jej bráni alebo je odôvodnené predpokladať, že jej bude brániť, v plnení akýchkoľvek povinností podľa tejto Zmluvy, je povinná jej vznik alebo existenciu bezodkladne písomne oznámiť druhej Zmluvnej strane. Pri riešení vzájomných nárokov spôsobených výskytom takýchto prekážok sú Zmluvné strany povinné postupovať vo vzájomnej súčinnosti tak, aby do najvyššej možnej miery zabránili následkom alebo zmiernili následky Vyššej moci.
  1. **Záručná doba a zodpovednosť za vady**
     1. Zhotoviteľ zodpovedá za to, že Dielo bude mať počas Záručnej doby vlastnosti dohodnuté v tejto Zmluve, ako aj vlastnosti obvyklé s prihliadnutím na povahu Diela, a že bude spôsobilé na riadne používanie na účel, na ktorý je určené. Záručná doba začína plynúť dňom podpisu Preberacieho protokolu oboma Zmluvnými stranami a trvá
        1. po dobu **šesťdesiat (60) mesiacov** na stavebné časti Diela; a
        2. po dobu **dvadsaťštyri (24) mesiacov** na technologické časti Diela

(každá z uvedených záručných dôb ďalej aj ako „**Záručná doba**“).

* + 1. Zmluvné strany sa dohodli, že aby bolo Dielo a Dokumentácia Zhotoviteľa počas celej Záručnej doby v súlade so Zmluvou, Objednávateľ je oprávnený požadovať a Zhotoviteľ je povinný vykonať všetky práce k odstráneniu vád Diela a Dokumentácie Zhotoviteľa oznámených Objednávateľom. Zhotoviteľ je povinný všetky tieto vady odstrániť a všetky práce vykonať na svoje náklady a riziko.
    2. Zhotoviteľ zodpovedá za vady, ktoré má Dielo v okamihu prechodu nebezpečenstva na Objednávateľa, aj keď sa vada stane zjavnou až po tejto dobe. Zhotoviteľ zodpovedá takisto za akúkoľvek vadu, ktorá vznikne po dobe prechodu nebezpečenstva na Objednávateľa, ak je spôsobená porušením povinností Zhotoviteľa.
    3. Zhotoviteľ určuje, ako zodpovednú osobu na oznamovanie vád a havarijných udalostí [*meno a priezvisko*], tel. číslo.[*doplní uchádzač*], E-Mail: [*doplní uchádzač*]. Objednávateľ sa zaväzuje, že prípadnú požiadavku na odstránenie vady uplatní bezodkladne po jej zistení písomne, a to zaslaním emailu na vyššie uvedenú emailovú adresu. Na odstránenie bežných vád zistených a reklamovaných Objednávateľom v Záručnej dobe nastúpi Zhotoviteľ v lehote do štyridsaťosem (48) hodín od oznámenia Objednávateľom. V takom prípade je Zhotoviteľ povinný odstránenie vady vykonať bezodkladne, najneskôr však do siedmich (7) dní odo dňa doručenia požiadavky na odstránenie vady, pokiaľ sa s Objednávateľom nedohodne na inej lehote alebo pokiaľ objektívne nie je možné vadu odstrániť ani pri vynaložení odbornej starostlivosti v tejto lehote, tak v lehote na to primeranej.
    4. Zhotoviteľ znáša všetky náklady spojené s odstránením vád Diela. Záručná doba neplynie po dobu, po ktorú Objednávateľ nemôže užívať Dielo resp. časť Diela pre jeho vady, za ktoré zodpovedá Zhotoviteľ. Plynutie Záručnej doby na časti Diela, pri ktorých sa odstraňujú vady, sa prerušuje a opätovne začína plynúť až dňom nasledujúcim po dni odstránenia vady Zhotoviteľom. U tých vád, ktorých oprava je možná len výmenou veci alebo ich nahradením, začína opätovne Záručná doba plynúť dňom nasledujúcim po dni ich výmeny alebo nahradenia.
    5. V prípade, že Zhotoviteľ neodstraňuje oznámené (reklamované) vady riadne a včas, t. j. za podmienok a v lehotách poskytnutých Objednávateľom alebo ak Zhotoviteľ začne vady odstraňovať, ale neodstraňuje ich riadne, resp. Objednávateľ môže odôvodnene predpokladať, že vady nebudú odstránené riadne a včas, má Objednávateľ právo odstrániť vady a nedorobky sám alebo ich nechať odstrániť treťou osobou na náklady Zhotoviteľa.
    6. Náklady, ktoré Objednávateľ vynaložil na odstraňovanie vadného plnenia Zhotoviteľa, je Objednávateľ oprávnený uplatniť si u Zhotoviteľa formou zľavy zo Zmluvnej ceny do výšky nákladov, ktoré Objednávateľ vynaložil na odstraňovanie vád za Zhotoviteľa podľa tohto bodu 4.3 Zmluvy.
  1. **Práva duševného vlastníctva a softwarové vybavenie a podpora**
     1. Pokiaľ je súčasťou plnenia podľa Zmluvy výsledok tvorivej činnosti autora chránený ako predmet duševného vlastníctva v zmysle ustanovenia § 3 Autorského zákona, Zhotoviteľovi zostávajú jeho výhradné osobnostné a majetkové práva podľa Autorského zákona a zároveň Objednávateľovi poskytuje časovo a teritoriálne neobmedzenú licenciu (súhlas) na použitie akejkoľvek dokumentácie vytvorenej Zhotoviteľom alebo ktorejkoľvek jej časti na účel vyplývajúci zo Zmluvy v rozsahu prípravy, realizácie, užívania, prevádzky, údržby, opráv či úprav Diela, vrátane vyhotovovania rozmnoženín, zmien a spracovania takejto dokumentácie, pričom zmeny a spracovanie dokumentácie a/alebo jej druhov, častí a stupňov sa uskutočnia najmä za účelom vykonania úprav a prác v rozsahu užívania, prevádzky, údržby, opráv či úprav Diela resp. jeho častí. Objednávateľ je oprávnený modifikovať, prepracovať alebo zmeniť takúto dokumentáciu, s čím Zhotoviteľ podpisom tejto Zmluvy vyjadruje svoj súhlas. Odmena za poskytnutie týchto práv je zahrnutá v Zmluvnej cene.
     2. Predmetom plnenia podľa tejto Zmluvy je výslovne aj udelenie licencií/sublicencií k počítačovým programom (ak také sú) dodaným Objednávateľovi v zmysle tejto Zmluvy.
     3. Zhotoviteľ týmto v súlade s § 72 Autorského zákona ďalej Objednávateľovi udeľuje výslovný predchádzajúci súhlas na udelenie súhlasu tretej osobe na použitie predmetnej dokumentácie v rozsahu udelenej licencie podľa 4.4 tejto Zmluvy ako aj na postúpenie licencie tretím osobám.
     4. Zhotoviteľ prehlasuje, že dodaním (i) akéhokoľvek softwarového či systémového vybavenia poskytnutého na základe tejto Zmluvy a (ii) akéhokoľvek technického alebo akéhokoľvek iného zariadenia alebo dokumentácie, ktoré je súčasťou Diela nedochádza k porušovaniu ani ohrozovaniu žiadnych práv duševného vlastníctva tretích osôb vrátane práv priemyselného vlastníctva a iných obdobných práv. Zhotoviteľ odškodní a ochráni Objednávateľa pred akýmikoľvek prípadnými nárokmi tretích strán voči Objednávateľovi v súvislosti s inštaláciou a prevádzkou Diela.
     5. Zhotoviteľ sa zaväzuje, že zabezpečí akékoľvek a všetky potrebné licencie či iné súhlasy od akýchkoľvek, výrobcov a prevádzkovateľov systémov, softwarov, zariadení Diela, či akýchkoľvek iných osôb, potrebné pre prevádzkovanie Diela.
     6. Objednávateľ prevzatím Diela nepreberá žiadnu zodpovednosť za prípadne porušenie akýchkoľvek majetkových a/alebo autorských a priemyselných práv tretích osôb Zhotoviteľom v súvislosti s plnení tejto Zmluvy.
     7. Zhotoviteľ sa zaväzuje Objednávateľ odškodniť pred každým nárokom tretej osoby z porušenia akéhokoľvek patentového práva, registrovaného návrhu, autorského práva, ochrannej známky, obchodného záväzku, obchodného tajomstva, alebo iných duševných a priemyselných práv súvisiacich s Dielom, ktorý vznikne z alebo v súvislosti s Dokumentáciou Zhotoviteľa, výrobou alebo vyhotovením Diela alebo používaním Diela Objednávateľom. Zhotoviteľ v plnej miere zodpovedá za škodu, ktorá Objednávateľovi vznikne v súvislosti s porušením akýchkoľvek povinností Zhotoviteľa podľa tohto bodu Zmluvy.
  2. **Zmluvné sankcie**
     1. V prípade, že nastane niektorá z nižšie uvedených okolností, má Objednávateľ na základe faktúry nárok požadovať od Zhotoviteľa zaplatenie a Zhotoviteľ je v prípade uplatnenia takého nároku zo strany Objednávateľa povinný Objednávateľovi zaplatiť nasledovné zmluvné pokuty (pre vylúčenie pochybností, pre každý prípad, kedy nastane akákoľvek z nižšie uvedených okolností, t. j. kedykoľvek aj opakovane):
        1. V prípade omeškania Zhotoviteľa s vykonaním Diela v Lehote plnenia podľa bodu 3.4.2 tejto Zmluvy má Objednávateľ nárok na zaplatenie zmluvnej pokuty vo výške 0,05 % zo Zmluvnej ceny a to za každý aj začatý deň omeškania;
        2. V prípade omeškania Zhotoviteľa s vykonaním ktoréhokoľvek plnenia v príslušnej lehote v zmysle časového Harmonogramu realizácie Diela (okrem plnení podľa písm. a) vyššie) má Objednávateľ nárok na zaplatenie zmluvnej pokuty vo výške 0,01 % zo Zmluvnej ceny a to za každý aj začatý deň omeškania;
        3. V prípade omeškania Zhotoviteľa s odstránením vád Diela podľa bodu 3.9.10 tejto Zmluvy má Objednávateľ nárok na zaplatenie zmluvnej pokuty vo výške 0,01 % zo Zmluvnej ceny a to za každý aj začatý deň omeškania;
        4. V prípade, ak Zhotoviteľ zadá určitú časť plnenia tejto Zmluvy Subdodávateľovi v rozpore s postupom podľa bodu 4.7 tejto Zmluvy má Objednávateľ nárok na zaplatenie zmluvnej pokuty vo výške 50.000,- EUR za každé porušenie (slovom: päťdesiattisíc euro);
        5. V prípade, ak Zhotoviteľ vykonáva vybrané odborné činností v rámci plnenia tejto Zmluvy, ktoré má vykonávať výlučne prostredníctvom Odborníkov, prostredníctvom iných osôb, alebo v prípade, ak Zhotoviteľ viac nedisponuje kapacitami Odborníka, a nemá zabezpečené nahradenia kapacity Odborníka iným Odborníkom postupom podľa bodu 4.8 tejto Zmluvy, má Objednávateľ nárok na zaplatenie zmluvnej pokuty vo výške 10.000,- EUR za každé porušenie (slovom: desaťtisíc euro);
        6. V prípade, ak Zhotoviteľ na prvú výzvu Objednávateľa podľa bodu 4.9 tejto Zmluvy nenapraví porušenie alebo neplnenie tejto Zmluvy v primeranej lehote má Objednávateľ nárok na zaplatenie zmluvnej pokuty vo výške 1.000,- EUR (slovom: tisíc euro), a to za každý aj začatý deň, kedy toto porušenie alebo neplnenie trvá;
        7. V prípade, ak Zhotoviteľ nedodrží pokyn Objednávateľa podľa tejto Zmluvy má Objednávateľ nárok na zaplatenie zmluvnej pokuty vo výške 1.000,- EUR (slovom: tisíc euro), a to za každý aj začatý deň, kedy toto porušenie alebo neplnenie trvá;
        8. V prípade ak nastane ktorákoľvek okolnosť oprávňujúca Objednávateľa odstúpiť od tejto Zmluvy z dôvodov porušenia Zmluvy zo strany Zhotoviteľa, má Objednávateľ nárok na zaplatenie zmluvnej pokuty vo výške 5 % zo Zmluvnej ceny (maximálne však do výšky 10 % Zmluvnej ceny v kumulácii s ostatnými zmluvnými pokutami).
     2. V prípade omeškania Objednávateľa s úhradou faktúr má Zhotoviteľ nárok na zaplatenie úroku z omeškania vo výške 0,05 % z dlžnej sumy vrátane DPH za každý aj začatý deň omeškania.
     3. Zaplatením zmluvnej pokuty na základe tejto Zmluvy nezaniká povinnosť splniť zabezpečený záväzok. Rovnako nezaniká ani nárok na náhradu škody príslušnej Zmluvnej strany, ktorá jej vznikne v súvislosti s porušením tejto Zmluvy v plnej výške.
     4. Splatnosť faktúry za zmluvnú pokutu vystavenej podľa tohto bodu bude tridsať (30) kalendárnych dní.
  3. **Trvanie a ukončenie Zmluvy**
     1. Táto Zmluva nadobúda platnosť dňom jej podpisu oboma Zmluvnými stranami a účinnosť deň po dni kumulatívneho splnenia nasledovných podmienok:
        1. nadobudnutie účinnosti Zmluvy o poskytnutí nenávratného finančného príspevku uzatvorenej medzi príslušným riadiacim orgánom ako Poskytovateľom NFP a Objednávateľom ako prijímateľom na zabezpečenie financovania Diela,
        2. schválenie postupu Súťaže zo strany Poskytovateľa NFP, t. j. doručenie správy z kontroly postupu Súťaže Objednávateľovi, ak Poskytovateľ NFP neidentifikoval nedostatky, ktoré by mali alebo mohli mať vplyv na výsledok verejného obstarávania, resp. moment súhlasu Objednávateľa s výškou ex ante finančnej opravy uvedenej v správe z kontroly postupu Súťaže, a zároveň
        3. zverejnenie Zmluvy v súlade s príslušnými Právnymi predpismi.

V prípade, ak zo strany Poskytovateľa NFP nebude možné uznať výdavky vyplývajúce z výsledku Súťaže za oprávnené alebo v prípade, ak bude z iného zrejmé, že Zmluva o NFP medzi Poskytovateľom NFP a Objednávateľom nebude môcť byť uzatvorená alebo jej uzatvorenie Poskytovateľ NFP odmietol alebo z iného dôvodu bude zrejmé, že finančné prostriedky Objednávateľovi neboli alebo nebudú pridelené v požadovanej výške, práva a povinnosti z tejto Zmluvy zaniknú. V tomto prípade si Objednávateľ vyhradzuje právo od Zmluvy odstúpiť.

Zhotoviteľ až do nadobudnutia účinnosti tejto Zmluvy nebude vykonávať žiadne úkony spojené s realizáciou Diela podľa tejto Zmluvy, ako aj nebude obstarávať žiadne veci a materiály, ktoré sú potrebné na vykonanie Diela; v opačnom prípade Objednávateľ nezodpovedá Zhotoviteľovi za prípadnú škodu, ktorá mu vznikla v súvislosti s touto činnosťou, a nie je povinný nahradiť Zhotoviteľovi žiadne náklady ani prípadné škody, ktoré mu vznikli v súvislosti s činnosťami Zhotoviteľa.

* + 1. Táto Zmluva trvá až do úplného splnenia všetkých vzájomných povinností a vysporiadania všetkých záväzkov Zmluvných strán na základe tejto Zmluvy, pokiaľ nedôjde k jej predčasnému ukončeniu v súlade s ustanoveniami tejto Zmluvy.
    2. Táto zmluva zanikne okrem splnenia všetkých práv a povinností obidvoch Zmluvných strán aj písomnou dohodou Zmluvných strán alebo písomným odstúpením od Zmluvy jednej zo Zmluvných strán.
    3. V prípade zániku zmluvy dohodou zmluvných strán, táto zaniká dňom uvedeným v tejto dohode. Dohoda o ukončení Zmluvy musí byť písomná. V tejto dohode sa upravia aj vzájomné nároky Zmluvných strán, ktoré vzniknú z plnenia zmluvných povinností alebo z ich porušenia druhou Zmluvnou stranou ku dňu zániku Zmluvy dohodou.
    4. V prípade odstúpenia od Zmluvy sa Zmluvné strany budú riadiť ustanoveniami § 344 a nasl. Obchodného zákonníka. Odstúpenie od Zmluvy musí mať písomnú formu, musí byť doručené druhej Zmluvnej strane (ktorá svoju povinnosť porušila) a je účinné dňom doručenia odstúpenia Zmluvnej strane, ktorá svoju povinnosť porušila.
    5. Objednávateľ je oprávnený okamžite odstúpiť od Zmluvy v prípade podstatného porušenia Zmluvy Zhotoviteľom. Na účely tejto zmluvy sa za podstatné porušenie Zmluvy Zhotoviteľom považuje najmä, nie však výlučne:
       1. ak Zhotoviteľ v rámci Súťaže poskytol informácie alebo doklady, ktoré boli nepravdivé alebo pozmenené tak, že nezodpovedajú skutočnosti a mali vplyv na vyhodnotenie splnenia podmienok účasti alebo výber záujemcov;
       2. ak Zhotoviteľ ani opakovane nesplní výzvu k náprave podľa bodu 4.9 tejto Zmluvy;
       3. ak Zhotoviteľ opustí Dielo alebo inak jasne prejavuje úmysel nepokračovať v konaní svojich povinností podľa Zmluvy (platí obdobne aj v prípade ak Zhotoviteľ tieto povinnosti plní iba vo veľmi obmedzenom rozsahu);
       4. ak nedôjde k úspešnému absolvovaniu ktorýchkoľvek Skúšok ani pri opakovaných Skúškach;
       5. ak Zhotoviteľ zadá celé Dielo ako subdodávku alebo postúpi alebo uzatvorí zmluvu v snahe postúpiť (nakoľko v zmysle bodu 4.13.2 Zmluvy je akékoľvek postúpenie práv v rozpore s touto Zmluvou od začiatku neplatné) akékoľvek práva podľa tejto Zmluvy na tretiu osobu v rozpore s touto Zmluvou bez súhlasu Objednávateľa;
       6. ak je Zhotoviteľ v omeškaní s odovzdaním Diela o viac ako 60 dní oproti príslušnej Lehote plnenia;
       7. ak Zhotoviteľ v rozpore s bodom 4.12 tejto Zmluvy nezriadi včas Bankovú záruku alebo Bankovú záruku nedoplní alebo Banková záruka zanikne alebo nebude v platnosti počas celej doby trvania Zmluvy;
       8. ak Zhotoviteľ v rozpore s bodom 4.11 nezriadi alebo ďalej neudržiava zriadené ktorékoľvek poistenie.
       9. ak nastane iná okolnosť uvedená v tejto Zmluve oprávňujúca Objednávateľ odstúpiť od Zmluvy.
    6. Objednávateľ môže odstúpiť od Zmluvy tiež v súlade s § 19 ods. 1 zákona č. 343/2015 Z. z. o verejnom obstarávaní a o zmene a doplnení niektorých zákonov (ďalej aj ako „Zákon o verejnom obstarávaní“).
    7. Objednávateľ môže v súlade s § 19 ods. 2 Zákona o verejnom obstarávaní odstúpiť od časti Zmluvy, ktorou došlo k podstatnej zmene pôvodnej Zmluvy, a ktorá si vyžadovala nove verejné obstarávanie.
    8. Objednávateľ môže v súlade s § 19 ods. 3 Zákona o verejnom obstarávaní odstúpiť od Zmluvy, ak Zhotoviteľ nebol v čase uzavretia Zmluvy zapísaný v registri partnerov verejného sektora alebo ak bol vymazaný z registra partnerov verejného sektora alebo ak sa konečným užívateľom výhod Zhotoviteľa alebo jeho Subdodávateľa stala osoba podľa § 11 ods. 1 písm. c) Zákona o verejnom obstarávaní.
  1. **Subdodávatelia**
     1. Zhotoviteľ je oprávnený plnením vybraných častí tejto Zmluvy poveriť svojich Subdodávateľov. Zoznam Subdodávateľov tvorí Prílohu č. 4 tejto Zmluvy. V zozname Subdodávateľov sa uvádza podiel plnenia každého Subdodávateľa z celkovej ceny plnenia a údaje o osobe oprávnenej konať za Subdodávateľa v rozsahu meno a priezvisko, adresa pobytu, dátum narodenia. Každý Subdodávateľ, ktorý má takú povinnosť, musí byť zapísaný v registri partnerov verejného sektora podľa zákona č. 315/2016 Z. z. o registri partnerov verejného sektora a o zmene a doplnení niektorých zákonov a zároveň jeho konečným užívateľom výhod nesmie byť osoba podľa § 11 ods. 1 písm. c) Zákona o verejnom obstarávaní.
     2. V prípade, ak má počas plnenia Zmluvy Zhotoviteľ záujem zmeniť alebo doplniť svojich Subdodávateľov, je povinný rešpektovať nasledovné pravidlá:
        1. Subdodávateľ, ktorého sa týka návrh na zmenu, musí (ak má takú povinnosť) byť zapísaný v registri partnerov verejného sektora podľa zákona č. 315/2016 Z. z. o registri partnerov verejného sektora a o zmene a doplnení niektorých zákonov a zároveň jeho konečným užívateľom výhod nesmie byť osoba podľa § 11 ods. 1 písm. c) Zákona o verejnom obstarávaní a musí spĺňať podmienky účasti osobného postavenia podľa ustanovenia § 32 Zákona o verejnom obstarávaní,
        2. Subdodávateľ, ktorého sa týka návrh na zmenu, musí byť schopný realizovať príslušnú časť predmetu zákazky v súlade s touto Zmluvou a musí spĺňať rovnaké podmienky, ako pôvodný Subdodávateľ (ak boli stanovené), a
        3. Zhotoviteľ oznámi Objednávateľovi návrh na zmenu Subdodávateľa spolu s predložením dokladov preukazujúcich splnenie podmienok uvedených vyššie.
     3. Návrh na zmenu Subdodávateľa spolu s dokladmi podľa bodu 4.7.2c) vyššie a aktualizovaným znením zoznamu Subdodávateľov musí Zhotoviteľ predložiť Objednávateľovi najneskôr tri (3) pracovné dni pred začatím plánovanej subdodávky. Objednávateľ má právo zmenu odmietnuť, ak nie sú splnené podmienky uvedené v bode 4.7.2 vyššie.
     4. Pre vylúčenie pochybností sa Zmluvné strany dohodli, že pre zmenu alebo doplnenie Subdodávateľov nie je potrebné uzatvárať dodatok k tejto Zmluve v prípade, ak nový Subdodávateľ nemá povinnosť byť zapísaný do registra partnerov verejného sektora a pokiaľ bude dodržaný postup podľa tohto bodu. V prípade Subdodávateľov, ktorí majú povinnosť byť zapísaní v registri partnerov verejného sektora podľa zákona č. 315/2016 Z. z. o registri partnerov verejného sektora a o zmene a doplnení niektorých zákonov je potrebné uzatvárať osobitný dodatok k tejto Zmluve, ktorým Zmluvné strany aktualizujú zoznam Subdodávateľov o údaje o novom Subdodávateľovi. V prípade zmeny Subdodávateľa, ktorá si vyžaduje formu uzatvorenia samostatného dodatku k Zmluve podľa tohto bodu sa pri uzatváraní dodatku zároveň zoznam Subdodávateľov vždy aktualizuje aj o všetkých Subdodávateľov, ktorí boli zmenení postupom podľa tohto bodu bez potreby dodatku tak, aby bol zoznam Subdodávateľov v rámci dodatku vždy aktuálna s uvedením všetkých aktuálnych Subdodávateľov.
     5. V prípade, ak Zhotoviteľ využije na plnenie ktorejkoľvek povinnosti podľa tejto Zmluvy Subdodávateľa, Zhotoviteľ za konanie Subdodávateľa voči Objednávateľovi zodpovedá, ako keby plnenie vykonával sám.
     6. Zhotoviteľ je povinný preukázateľným spôsobom oboznámiť Subdodávateľa s podmienkami tejto Zmluvy a zaviazať Subdodávateľa na dodržiavanie povinností vyplývajúcich z tejto Zmluvy. Zhotoviteľ zodpovedá za splnenie všetkých povinností vyplývajúcich z tejto Zmluvy zo strany Subdodávateľa.
  2. **Odborníci**
     1. Zhotoviteľ sa zaväzuje, že výkon vybraných odborných činností v rámci plnenia tejto Zmluvy bude vykonávať výlučne prostredníctvom odborníkov, prostredníctvom ktorých preukazoval splnenie podmienok účasti technickej spôsobilosti podľa Súťažných podkladov Súťaže, a ktorých za týmto účelom identifikoval vo svojej Ponuke Zhotoviteľa (ďalej aj ako „**Odborníci**“). Zoznam Odborníkov tvorí Prílohu č. 3 tejto Zmluvy.
     2. V prípade, ak chce Zhotoviteľ nahradiť niektorého z Odborníkov, takéto nahradenie je možné výlučne so súhlasom Objednávateľa. Objednávateľ takýto súhlas bezdôvodne neodoprie, avšak platí, že novo navrhovaný Odborník musí spĺňať rovnakú odbornú spôsobilosť, ako je spôsobilosť, ktorej splnenie preukazoval Odborník, ktorý sa nahrádza. Spôsobilosť nového Odborníka Zhotoviteľ preukazuje spôsobom, akým preukazoval spôsobilosť pôvodného Odborníka.
     3. Pre vylúčenie pochybností platí, že pre nahradenie Odborníkov je potrebné uzatvárať osobitný dodatok k tejto Zmluve, ktorým Zmluvné strany aktualizujú zoznam Odborníkov o údaje o novom Odborníkovi.
     4. Ak má byť ktorýkoľvek Odborník dočasne krátkodobo neprítomný počas plnenia tejto Zmluvy, musí pred svojou neprítomnosťou vymenovať vhodnú náhradnú osobu (za podmienky predchádzajúceho súhlasu Objednávateľa) a Objednávateľ musí byť vopred informovaný o tejto skutočnosti, o dobe neprítomnosti a o náhradnom zástupcovi Odborníka. Pre účely tejto Zmluvy bude mať zástupca Odborníka rovnaké právomoci ako sú dané osobe danému Odborníkovi.
  3. **Výzva na nápravu**

Objednávateľ je oprávnený kontrolovať vykonávanie Diela a plnenie akýchkoľvek povinností Zhotoviteľa na základe tejto Zmluvy. Ak Zhotoviteľ porušuje alebo neplní akýmkoľvek spôsobom túto Zmluvu je Objednávateľ oprávnený vyzvať Zhotoviteľa, aby toto porušenie alebo neplnenie napravil v primeranej lehote na nápravu. Ak s prihliadnutím na dohodu Zmluvných strán nie je primeranou lehotou na nápravu iná lehota, platí, že primeranou lehotou na nápravu je desať (10) kalendárnych dní. Pokiaľ Zhotoviteľ nenapraví toto porušenie alebo neplnenie Zmluvy v lehote na nápravu určenej podľa tohto bodu, má Objednávateľ právo určiť Zhotoviteľovi ešte jednu náhradnú lehotu na nápravu. Pokiaľ Zhotoviteľ nenapraví toto porušenie alebo neplnenie Zmluvy ani v druhej náhradnej lehote na nápravu určenej podľa tohto bodu, má Objednávateľ právo od tejto Zmluvy odstúpiť.

* 1. **Komunikácia**
     1. Zmluvné strany sa dohodli, že všetky oznámenia, požiadavky, žiadosti a akákoľvek iná komunikácia, ktorá má byť podľa tejto Zmluvy písomná sa bude doručovať doporučene poštou, kuriérom alebo osobne ak nie je v Zmluve výslovne dohodnutá aj iná možnosť doručovania (napr. email). Za deň doručenia sa považuje deň prevzatia písomnosti, ak nie je v Zmluve dohodnuté inak. V prípade, ak adresát odmietne písomnosť prevziať, za deň doručenia sa považuje deň odmietnutia prevzatia písomnosti. V prípade, ak si adresát neprevezme písomnosť v úložnej dobe na pošte, za deň doručenia sa považuje posledný deň úložnej doby na pošte. V prípade, ak sa písomnosť vráti odosielateľovi s označením pošty „adresát neznámy“ alebo „adresát sa odsťahoval“ alebo s inou poznámkou podobného významu, za deň doručenia sa považuje deň vrátenia zásielky odosielateľovi.
     2. Akákoľvek komunikácia podľa bodu 4.10.1 vyššie bude adresovaná a doručovaná na kontaktné údaje strán uvedené v záhlaví tejto Zmluvy, poprípade na kontaktné údaje, ktoré si Zmluvné strany písomne oznámia.
  2. **Poistenie**
     1. Zhotoviteľ je povinný odo dňa nadobudnutia účinnosti tejto Zmluvy až do vydania Protokolu o úplnom vyhotovení Diela zriadiť a udržiavať v platnosti poistnú zmluvu na poistenie zodpovednosti za škodu pri výkone podnikateľskej činnosti na poistnú sumu minimálne vo výške Zmluvnej ceny. Zhotoviteľ predloží kópiu uvedených poistných zmlúv alebo iný rovnocenný doklad preukazujúci platnosť poistenia podľa tohoto bodu najneskôr v deň uzatvorenia tejto Zmluvy
     2. Zhotoviteľ je tiež povinný zriadiť a udržiavať v platnosti odo dňa začatia prác na Diele až do vydania Preberacieho protokolu poistenie Diela minimálne vo výške Zmluvnej ceny. Takéto poistenie bude kryť v rozsahu v akom je to v danom odvetví bežné všetky prípady poškodenia, zničenia, straty, odcudzenia alebo iných škôd na Diele. Zhotoviteľ predloží kópiu uvedených poistných zmlúv alebo iný rovnocenný doklad preukazujúci platnosť poistenia podľa tohoto bodu pred začatím prác na Diele.
     3. Zhotoviteľ nesmie uskutočniť ani opomenúť nič, čo by mohlo viesť k neplatnosti alebo napadnuteľnosti uvedených poistných zmlúv alebo neposkytnutiu či obmedzeniu poistného plnenia.
     4. V prípade, ak Zhotoviteľ poruší svoju povinnosť zriadiť a/alebo udržiavať poistenie Diela podľa tejto Zmluvy, je Objednávateľ oprávnený poistiť zhotovované Dielo na náklady Zhotoviteľa sám na náklady Zhotoviteľa.
  3. **Banková záruka**
     1. Zhotoviteľ je do pätnástich (15) dní odo dňa nadobudnutia účinnosti tejto Zmluvy povinný v prospech Objednávateľa pre účely krytia nárokov Objednávateľa voči Zhotoviteľovi podľa tejto Zmluvy zriadiť bankovú záruku, ktorá bude vyhovovať nižšie stanoveným požiadavkám (ďalej aj ako „**Banková záruka**“). Z Bankovej záruky musí vyplývať záväzok banky, ktorá vystavila Bankovú záruku, že na prvé požiadanie zaplatí Objednávateľovi akúkoľvek čiastku, ktorú Objednávateľ prehlási za splatnú podľa alebo na základe tejto Zmluvy, najviac však do výšky Bankovej záruky. Banková záruka musí byť platná a vymáhateľná počas platnosti Zmluvy v závislosti od podmienok uvedených nižšie nasledovne
        1. až do momentu vydania Preberacieho protokolu k Dielu musí byť Banková záruka zriadená vo výške desať (10) % zo Zmluvnej ceny;
        2. po vydaní Preberacieho protokolu je Zhotoviteľ oprávnený znížiť Bankovú záruku na výšku sedem (7) % zo Zmluvnej ceny a v tejto výške bude držať zriadenú Bankovú záruku až do momentu vydania Protokolu o úplnom vyhotovení Diela;
        3. po vydaní Protokolu o úplnom vyhotovení Diela je Zhotoviteľ oprávnený znížiť Bankovú záruku na výšku päť (5) % zo Zmluvnej ceny a v tejto výške bude držať zriadenú Bankovú záruku až do uplynutia poslednej Záručnej doby na poslednú časť Diela.
     2. Objednávateľ je oprávnený čerpať Bankovú záruku na akúkoľvek splatnú čiastku, ktorá Objednávateľovi vznikne z tejto Zmluvy alebo v súvislosti s ňou (vrátane čiastok splatných z dôvodu porušenia resp. nedodržania tejto Zmluvy zo strany Zhotoviteľa). V prípade čerpania Bankovej záruky o tom Objednávateľ Zhotoviteľa bezodkladne informuje. V takom prípade je Zhotoviteľ bezodkladne, najneskôr do piatich pracovných dní od kedy sa dozvie o čerpaní Bankovej záruky, doplniť Bankovú záruku do plnej výšky podľa bodu 4.12.1 tejto Zmluvy. Po doplnení Bankovej záruky do plnej výšky platia ustanovenia tohto bodu opäť primerane.
     3. Objednávateľ vráti resp. odvolá Bankovú záruku najneskôr do desiatich (10) dní odo dňa kedy Zhotoviteľovi prestala plynúť povinnosť mať zriadenú Bankovú záruku.
     4. Zhotoviteľ môže kedykoľvek nahradiť Bankovú záruku zložením finančných prostriedkov na účet Objednávateľa.
  4. **Spoločné a záverečné ustanovenia**
     1. Práva a povinnosti Zmluvných strán neupravené v tejto Zmluve sa riadia príslušnými ustanoveniami Obchodného zákonníka a ostatných všeobecne záväzných Právnych predpisov platných a účinných v Slovenskej republike. Zmluvné strany sa dohodli, že v prípade vzniku sporov Zmluvných strán týkajúcich  sa tejto Zmluvy a jej aplikácie, ak sa ich nepodarí urovnať iným spôsobom a jednou zo Zmluvných strán je zahraničný subjekt, je daná právomoc súdov Slovenskej republiky.
     2. Zhotoviteľ nie je oprávnený postúpiť akékoľvek pohľadávky (práva) vyplývajúce z tejto Zmluvy na tretiu osobu alebo sa dohodnúť s treťou osobou na prevzatí jeho záväzkov (povinností) vyplývajúcich z tejto Zmluvy bez predchádzajúceho písomného súhlasu Objednávateľa.
     3. Z dôvodu, že predmet plnenia bude čiastočne financovaný z prostriedkov poskytnutých Objednávateľovi na základe Zmluvy o NFP, zaväzuje sa Zhotoviteľ strpieť výkon kontroly/auditu súvisiaceho s dodávaným tovarom, službami, montážnymi a stavebnými prácami zhotovovaného Diela a/alebo v súvislosti s nim kedykoľvek počas platnosti a účinnosti zmluvy o poskytnutí nenávratného finančného príspevku, a to oprávnenými osobami na výkon tejto kontroly/auditu a poskytnúť im všetku súčinnosť. Oprávnené osoby na výkon kontroly/auditu sú najmä:
        1. Poskytovateľ NFP a ním poverené osoby,
        2. Útvar vnútorného auditu Poskytovateľa NFP/Útvar vnútornej kontroly Sprostredkovateľského orgánu a nimi poverené osoby,
        3. Najvyšší kontrolný úrad SR a ním poverené osoby,
        4. Orgán auditu, jeho spolupracujúce orgány (Úrad vládneho auditu) a osoby poverené na výkon kontroly/auditu,
        5. Splnomocnení zástupcovia Európskej Komisie a Európskeho dvora audítorov,
        6. Orgán zabezpečujúci ochranu finančných záujmov EÚ,
        7. Osoby prizvané orgánmi podľa písm. a) - f) tohto bodu v súlade s príslušnými Právnymi predpismi a právnymi aktmi EÚ.
     4. Zmluva je vyhotovená v štyroch (4) rovnopisoch, pričom Objednávateľ obdrží dva (2) rovnopisy a Zhotoviteľ obdrží dva (2) rovnopisy.
     5. Zmluvné strany berú na vedomie, že zmena Zmluvy je možná len v súlade s § 18 Zákona o verejnom obstarávaní. Prípadná zmena tejto Zmluvy je možná len písomnou dohodou Zmluvných strán, a to vo forme číslovaných dodatkov podpísaných oprávnenými zástupcami oboch Zmluvných strán.
     6. Ak niektoré ustanovenia tejto Zmluvy nie sú celkom alebo sčasti účinné alebo platné alebo neskôr stratia účinnosť alebo platnosť, nie je tým dotknutá účinnosť a platnosť ostatných ustanovení. Ak sa niektoré z ustanovení tejto Zmluvy stane neplatným z dôvodu rozporu s Právnymi predpismi, zaväzujú sa Zmluvné strany takéto ustanovenie nahradiť iným, primerane zodpovedajúcim Právnemu významu pôvodného ustanovenia a zmyslu a účelu tejto Zmluvy.
     7. Zmluvné strany vyhlasujú, že sa s obsahom Zmluvy oboznámili, túto uzatvorili slobodne a vážne, že sa zhoduje s ich prejavom vôle a svoj súhlas s jej obsahom potvrdzujú vlastnoručným podpisom.
     8. Neoddeliteľnou súčasťou tejto Zmluvy sú nasledovné prílohy:

Príloha č. 1 Špecifikácia predmetu zákazky;

(Prílohu č. 1 budú tvoriť nasledovné dokumenty:

* *Projektová dokumentácia stavby „Verejná kanalizácia a ČOV Hrubý Šúr s vyjadreniami dotknutých orgánov k územnému / stavebnému konaniu;*
* *Všeobecné požiadavky Objednávateľa na Stavenisko a vykonávanie prác;*
* *Požiadavky Objednávateľa na Dokumentáciu Zhotoviteľa a súvisiacu inžiniersku činnosť;*
* *Požiadavky Objednávateľa na Skúšky;*

*Príloha môže byť doplnená o vysvetlenia Súťažných podkladov podané v rámci procesu Súťaže*)

Príloha č. 2 Ponuka Zhotoviteľa *[Prílohu budú tvoriť nasledovné časti ponuky, ktorú úspešný uchádzač predloží do Súťaže:*

* *Návrh na plnenie kritérií a Rozpočet Zmluvnej ceny vrátane preambuly*

Príloha č. 3 Zoznam odborníkov

Príloha č. 4 Zoznam subdodávateľov

|  |  |
| --- | --- |
| **Objednávateľ**  V Hrubom Šúri  Dňa [●] | **Zhotoviteľ**  V *[doplní uchádzač]*  Dňa *[doplní uchádzač]* |
| \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ | \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_  Za *[doplní uchádzač]*,  *[doplní uchádzač]* |